qundao/data-zh-poetry huggingface dataset:
砧声
作者：宋琬
朝代：清
体裁：七言律诗

络纬催寒共妾啼，强将皓腕理双题。藁砧一去声犹在，刀尺空裁梦已迷。风急频回云际雁，更长先唤汝南鸡。朝逢驿使慇勤寄，馀韵悠悠逐马蹄。
破阵子·关山道中
作者：宋琬
朝代：清
体裁：词

拔地千盘深黑，插天一线青冥。行旅远从鱼贯入，樵牧深穿虎穴行。高高秋月明。半紫半红山树，如歌如哭泉声。六月阴崖残雪在，千骑宵征画角清。丹青似李成。
破阵子·关山道中
作者：宋琬
朝代：清

拔地千盘深黑，插天一线青冥。行旅远从鱼贯入，樵牧深穿虎穴行，高高秋月明。半紫半红山树，如歌如哭泉声。六月阴崖残雪在，千骑宵征画角清，丹青似李成。
示孤侄
作者：宋琬
朝代：清
体裁：五言律诗

已办游山屩，低徊为尔留。难于兼母道，重以别家愁。燕垒嗟频坠，鸰原柜可求。下宫冤未雪，涕泪授春秋。
礼德宗和尚影堂遂至塔院因示一公·其一
作者：宋琬
朝代：清
体裁：五言律诗

百亿身难赎，天人痛若何。荒林思荜路，小劫堕修罗。今古悲长夜，乾坤总逝波。松篁多手植，清影自婆娑。
礼德宗和尚影堂遂至塔院因示一公·其二
作者：宋琬
朝代：清
体裁：五言律诗

故物绳床在，残经走壁鱼。古贤多此难，幻梦返于初。灯影照无尽，铃言哀有馀。衣珠终不坏，酷吏竟何如。
祀灶日方尔止过访留宿赋答
作者：宋琬
朝代：清
体裁：七言律诗

褊性违时拙笑啼，高斋长闭似深闺。人稀始许来三径，岁晏才能具只鸡。台上凤凰堪洒泪，林边乌鹊未安栖。春来得遂扁舟兴，白纻天门共汝题。
祁山武侯祠
作者：宋琬
朝代：清
体裁：七言律诗

丞相当年六出师，空山伏腊有遗祠。三分帝业瞻乌日，二表臣心跃马时。风起还疑挥白羽，霞明犹似见朱旗。一从龙卧今千载，魏阙吴宫几黍离。
祝张振先寿
作者：宋琬
朝代：清
体裁：七言律诗

处士明星映斗杓，阶前玉树更淩霄。凤池视草光三殿，鸠杖看花遍六桥。绿野梅开朝放鹤，蓬山云绕夜闻箫。上庠此日誇人瑞，伫有龙章锡圣朝。
祝白东谷老师
作者：宋琬
朝代：清
体裁：五言排律

翼野参星会，汾阳汉帝游。白云王屋合，碧玉晋祠流。风俗思尧代，衣冠慕介休。哲人纷后起，夫子抗前修。早誉惊千里，遗文辨九丘。霏谭金粟落，清影玉山浮。秘笈淮南枕，仙帆洛下舟。綵毫天马赋，朱芾凤凰楼。文格西京尚，诗篇大历优。两都方诩汉，二雅实存周。哲匠爰操矩，精心到控钩。履因王粲倒，邑有郑庄邮。鼎铉群推毂，丝纶帝借筹。谈经亲御幄，赐爵遍遐陬。陆贽年方少，燕公事可求。讵庸开绿野，未许问沧洲。姑射冰姿远，壶关石髓留。彤编悬海岳，绛县纪春秋。下体收葑菲，微材笑鸴鸠。生申欣令旦，命说伫嘉猷。愿切封人诵，恩难国士酬。东风吹浩荡，感激效齐讴。
祝胡元孚夫妇七秩
作者：宋琬
朝代：清
体裁：七言律诗

羡君高卧镜湖边，鹤发鬈鬈陆地仙。大药已从天姥得，少微长映客星悬。百年自喜同梁案，半夜初回访戴船。况有谢庭珠树好，宫袍伫看锦衣鲜。
祝金跂宋年兄寿
作者：宋琬
朝代：清
体裁：七言律诗

忆昔燕山跃马年，高飞鸿鹄喜联翩。经过郭隗荒台下，醉倚荆卿酒肆边。三径近开丞相第，五湖争羡孝廉船。朅来介寿黄花节，笑插茱萸佐锦筵。
神鸦行
作者：宋琬
朝代：清
体裁：古风

汉江春水波澄澄，鹢首上与蛟龙兢。邬家穴连富池口，群鸦来集呼其朋。鸣声哑哑类巫觋，或云此物神所凭。送往迎来有疆界，驰驱不异尉与丞。长年三老缪恭敬，豚肩生切纷肴烝。得食高飞去复返，须臾餍跃还相矜。就中三五喜蔬食，前身岂是匡庐僧。山鸡白鹇盛文采，所悲罗毕愁苍鹰。岂若尔曹享安饱，虞人不敢施长矰。我闻君山之神尧二女，湘娥灵爽古所称。估客椎牛荐芹芷，神鸦千百常飞腾。帝子何年始分命，附庸此土誇邹滕。安得送我过西塞，长风一夜达江陵。黄牛白狗在咫尺，一杯酬汝勿汝憎。
祭沈少参岫阳
作者：宋琬
朝代：清
体裁：古风

昔我先大夫，抡材古豫州。八纮罗鸑鷟，一顾空骅骝。之子起河朔，豪迈无与俦。射策居上第，出宰临东牟。孤城兵火后，父老嗟蜉蝣。单车甫及境，敷政何优柔。管弦遍衢巷，多士歌薪槱。翩翩游冶儿，买犊归田畴。甘雨赴期至，黍稷皆盈篝。明堂计循吏，绩冠东诸侯。到今朱邑祠，歌哭未暂休。维时我囧卿，初服返海陬。家有小丘壑，园林颇清幽。公馀屏驺驭，杖屦相追游。卧观溪月上，醉听松风遒。曰余方弱冠，上书不见收。感君恒倒屣，匪从世法求。忆君西归日，抆血别道周。讵知缠百六，小邑遭戈矛。杀戮尽儿耋，白骨高于丘。先人痛已矣，微躯亦幸留。乾坤竟鼎沸，四海合虔刘。间关万馀里，鸿雁无飞邮。闻君剖符竹，千骑青海头。何图遘谗口，贝锦谁为谋。凤凰铩羽翮，燕雀徒啁啾。秪役赴陇首，邂逅问所由。痛哭呼穹苍，血泪零双眸。相视各老丑，问我有子否。昔别犹未须，鬓发忽如鹙。握手更携酒，沉醉咸阳楼。言将归王屋，终老营菟裘。结庐百泉上，筼筜千亩稠。藏书一万卷，足可恣冥搜。况多粳稻田，四时饶新篘。汝如厌簪组，偕我盟鹭鸥。君怀敬通愤，兼抱西河忧。还家席未煖，沉疴遂无瘳。凶讣至成纪，惊怛肝肠抽。陇水本呜咽，悲风益飕飂。巨卿频入梦，素车惭滞遛。故交日零落，俛仰嗟浮沤。矧余际家难，鹡鸰陷雠仇。昔君鸣琴日，顾我长悲愁。充耳岂回听，覆辙将奚尤。缅想九原内，闻之亦啾啾。兹当发东圻，挂剑临松楸。漉酒巾尚在，清樽绝献酬。吁嗟子敬琴，弦亡真可掊。令子双琅玕，栾棘过王裒。墨庄馀素业，所未忧终窭。哭罢顾王程，欲去仍停辀。回首苏门道，泪尽衡漳流。
禁所新秋
作者：宋琬
朝代：清
体裁：七言律诗

双鬓如今不奈秋，可怜三木尚囊头。羁魂似在层冰上，病眼惊看大火流。蟋蟀年年催玉露，宾鸿夜夜梦沧洲。此情何待逢摇落，宋玉愁时未是愁。
离亭燕
作者：宋琬
朝代：清

野鹤翩翩閒雅，风度如君潇洒。白眼科头天地外，此意无人知者。何处觅行踪？长在远公莲社。孝笋曾生堂下，旦晚徵书来也。布袜青鞋游五岳，懒问向平婚嫁。若个写丹青，应是将军曹霸。
离亭燕·题胡履泰小像
作者：宋琬
朝代：清
体裁：词

野鹤翩翩閒雅。风度如君潇洒。白眼科头天地外，此意无人知者。何处觅行踪，长在远公莲社。孝笋曾生堂下。旦晚徵书来也。布袜青鞋游五岳，懒问向平婚嫁。若个写丹青，应是将军曹霸。
秋夜
作者：宋琬
朝代：清
体裁：五言律诗

圜墙依骨肉，灯火俨柴扉。未忍捐纨扇，仍商卖葛衣。生憎乌不定，翻羡叶能飞。曷日云山曲，渔竿一笠归。
秋夜同郭函九高虞宾王山公姜继海观天水石泉有作·其一
作者：宋琬
朝代：清
体裁：五言律诗

不浅寻源兴，因成秉烛游。入林惊宿鹭，篝火聚轻鯈。金屑宜朝汲，银河迥夜流。归鞍见残月，趯趯草虫秋。
秋夜同郭函九高虞宾王山公姜继海观天水石泉有作·其二
作者：宋琬
朝代：清
体裁：五言律诗

万斛时珠涌，巑岏古柳根。郡名由此得，遗迹至今存。品水陆鸿渐，探奇郦道元。芒鞋应未到，何用著书繁。
秋夜怨·其一
作者：宋琬
朝代：清
体裁：五言绝句

病与秋相党，百忧日媒蘖。自非石作人，谁能不发白。
秋夜怨·其三
作者：宋琬
朝代：清
体裁：五言绝句

莫言烛下虫，不及花间鸟。与妾共悲秋，年年啼不了。
秋夜怨·其二
作者：宋琬
朝代：清
体裁：五言绝句

明月入妾床，依依不可遣。展转孤衾中，清辉有馀暖。
秋夜有怀胡苍恒宪副作长歌寄之
作者：宋琬
朝代：清
体裁：古风

故人昔领岷山节，十日书来犹恨缺。故人归卧嵩阳岑，相思千里无好音。忆在秦亭酌君酒，觌面方新闻声久。百杯以后捋紫髯，片语相要成白首。壮哉君侯力如虎，曾将綵笔题鹦鹉。面缚辕门吐谷浑，氐种讴歌羌女舞。去秋八月蒹葭时，飞筒寄我仇池诗。开卷如闻十九泉，淙淙幽壑寒流澌。一朝长啸拂衣去，巾车东指咸阳路。人向柴桑五柳村，门临少室三花树。边人遮道苦死留，惟我知君此举诚良谋。携我绿玉樽，揽君白豹裘。纵辔隗嚣之故垒，振衣数奇飞将之荒丘。古来贤豪轗轲尚如此，吾辈肮脏之骨难封侯。醉看吴钩辞上马，北风吹泪雪满野。临岐握手莫相忘，归雁城边结莲社。社中鸥鹭应相待，惭余尚是浮沉者。君不见向子平，裹粮五岳称逃名。当年若无禽庆相周旋，空山吊影徒茕茕。我今何为滞西陇，一官偃蹇同雕俑。恋栈终年违素心，急流千丈输君勇。卜宅将从王粲居，载酒同浇刘伶冢。
秋夜遣怀·其一
作者：宋琬
朝代：清
体裁：五言律诗

零露夜凄凄，阑干斗柄西。秋风何处落，孤客万行啼。满目枯鱼索，长吟浊水泥。羁魂飞不去，无梦到深闺。
秋夜遣怀·其三
作者：宋琬
朝代：清
体裁：五言律诗

古有先民训，艰虞鍊此生。渐能安垢辱，稍喜废逢迎。雨助人声咽，萤兼鬼火明。乱蛩真我侮，作意逼床鸣。
秋夜遣怀·其二
作者：宋琬
朝代：清
体裁：五言律诗

自我婴徽纆，频惊节序移。看云星变火，览镜发如丝。浊酒暂为适，故乡安可思。谁怜嵇叔夜，幽愤独裁诗。
秋思五首·其一
作者：宋琬
朝代：清
体裁：古风

秋风本无意，万籁自成悲。蔓草徒摇摇，蕙华难独持。高楼今夕月，知是怯罗帷。
秋思五首·其三
作者：宋琬
朝代：清
体裁：古风

夜虫奏商律，断续秋魂哭。美人罗袂寒，背月吹霜竹。两两感人哀，天声不如肉。
秋思五首·其二
作者：宋琬
朝代：清
体裁：古风

春日何逶迟，商飙每仓猝。我攀芳树枝，坐见流萤没。白露亦何为，星星练玄发。
秋思五首·其五
作者：宋琬
朝代：清
体裁：古风

女萝在高松，葳蕤有骄色。严霜下棱棱，莫肯相羽翼。不如野草花，开落自努力。
秋思五首·其四
作者：宋琬
朝代：清
体裁：古风

疏雨戛寒丛，落叶纷如击。玄鸟沐其羽，向人有归色。故乡岂不怀，行行戒缯弋。
秋日寄王瞿庵
作者：宋琬
朝代：清
体裁：七言律诗

蓬莱佳气霭铜龙，玄发登朝世所宗。迁客向衰闻觱篥，侍臣高宴对芙蓉。长杨扈猎车千毂，深殿谭经席数重。宣室首承明主问，莫将名字及丁恭。
秋日集唐·其一
作者：宋琬
朝代：清
体裁：七言绝句

梧桐叶下黄金井，坐听微钟忆往年。家在梦中何日到，南方归去再生天。
秋日集唐·其七
作者：宋琬
朝代：清
体裁：七言绝句

长笛一声人倚楼，伤心不独为悲秋。此情可待成追忆，不是征人亦泪流。
秋日集唐·其三
作者：宋琬
朝代：清
体裁：七言绝句

新月犹悬双杵鸣，孤灯未灭梦难成。丈夫飘荡今如此，一夕秋风白发生。
秋日集唐·其二
作者：宋琬
朝代：清
体裁：七言绝句

鸳衾久别难为梦，燕子衔泥两度新。此夜曲中闻折柳，侍儿堪感路傍人。
秋日集唐·其五
作者：宋琬
朝代：清
体裁：七言绝句

谁家捣练风凄凄，野水阴云尽向西。日暮孤舟何处泊，一封书寄数行啼。
秋日集唐·其八
作者：宋琬
朝代：清
体裁：七言绝句

思家步月清宵立，吹角当城片月孤。闺中只是空相忆，寒到君边衣到无。
秋日集唐·其六
作者：宋琬
朝代：清
体裁：七言绝句

独在异乡为异客，塞鸿何事又南飞。天阶夜色凉如水，愁听寒螀泪湿衣。
秋日集唐·其四
作者：宋琬
朝代：清
体裁：七言绝句

芦花枫叶雨霏霏，梦里还家不当归。此夜断肠人不见，寒灯落尽月斜晖。
秋雨声
作者：宋琬
朝代：清
体裁：七言律诗

剑阁泥深幸蜀年，淋铃一曲至今传。霏霏无奈初长夜，淅淅偏多向晓天。衰柳堤边惊鹭语，枯荷叶上搅鸥眠。庐家少妇横波泪，湿尽箜篌十五弦。
秋霞圃杂咏十五首 其一 一绿天
作者：宋琬
朝代：清
体裁：五言绝句

步屧清阴下，须眉染碧云。时闻明月夜，翠盖拥桐君。
秋霞圃杂咏十五首 其七 饮肥亭
作者：宋琬
朝代：清
体裁：五言绝句

瀹茗共山僧，疑餐姑射冰。笑他鸡蹠客，那解辨淄渑。
秋霞圃杂咏十五首 其三 层层云
作者：宋琬
朝代：清
体裁：五言绝句

闻道黄山曲，黄云似海流。羡君怀袖里，种得满林丘。
秋霞圃杂咏十五首 其九 小山阴
作者：宋琬
朝代：清
体裁：五言绝句

翠竹临寒沼，清音胜管弦。暮春脩禊事，重续永和年。
秋霞圃杂咏十五首 其二 二香畹
作者：宋琬
朝代：清
体裁：五言绝句

彭泽先生径，孤山处士庄。何如霜雪内，同作一家香。
秋霞圃杂咏十五首 其五 桃花潭
作者：宋琬
朝代：清
体裁：五言绝句

碧水映朱鳞，荇藻清如鉴。渔父扣舷时，犹疑落花片。
秋霞圃杂咏十五首 其八 结庐人境
作者：宋琬
朝代：清
体裁：五言绝句

三径黄花晚，翛然太古风。买将丝五色，真欲绣陶公。
秋霞圃杂咏十五首 其六 金粟林
作者：宋琬
朝代：清
体裁：五言绝句

天香何处落，碧海挂冰轮。若遇维摩诘，方知是后身。
秋霞圃杂咏十五首 其十 洒雪廊
作者：宋琬
朝代：清
体裁：五言绝句

素壁写筼筜，萧萧洗尘虑。我非王子猷，坐卧不能去。
秋霞圃杂咏十五首 其十一 今始亭
作者：宋琬
朝代：清
体裁：五言绝句

碧苏呼童扫，多因好客来。求羊二子外，车马且须回。
秋霞圃杂咏十五首 其十三 痴石
作者：宋琬
朝代：清
体裁：五言绝句

负墙何傲兀，吾欲呼为丈。毕竟此翁痴，受之不曾让。
秋霞圃杂咏十五首 其十二 迂石
作者：宋琬
朝代：清
体裁：五言绝句

颇似倪生骨，苍寒绝点埃。好将洗桐雨，涤濯日千回。
秋霞圃杂咏十五首 其十五 畅鹤杠
作者：宋琬
朝代：清
体裁：五言绝句

烟水空濛际，虹梁似赤城。隔林闻鹤唳，风送步虚声。
秋霞圃杂咏十五首 其十四 扫花广
作者：宋琬
朝代：清
体裁：五言绝句

欲结一茆亭，先生尚乌有。阶下鹤梳翎，拾将花作帚。
秋霞圃杂咏十五首 其四 松风岭
作者：宋琬
朝代：清
体裁：五言绝句

谡谡鸣寒涛，凭高阅吹万。有客抱琴来，披襟泠然善。
秋风声
作者：宋琬
朝代：清
体裁：七言律诗

瑟瑟寒飙剪素秋，年年驱雁过卢沟。吹残纨扇秦王女，摇荡横汾汉帝舟。时送悲笳来北塞，每飘哀笛入西楼。天涯此夜伤心客，纵未从军亦白头。
程尔瞻以祁奕喜之难到京相问未几祁得远戍程送之出关南归造别赋赠一首
作者：宋琬
朝代：清
体裁：七言律诗

愁绝偏增一黯然，君行我住似枯禅。流人自昔哀亭伯，高义于今有仲连。鸿雁能将辽海泪，鲈鱼堪羡镜湖船。到来诸阮如相问，河上悲歌倍可怜。
稨豆花
作者：宋琬
朝代：清
体裁：古风

美人楼阁临秋水，爱种幽兰纫香芷。盲风害雨崇朝集，紫茎堕地红蕖死。数椽茅屋野人家，鸡犬依依静不哗。墙头稨豆无人采，青子累累红白花。
穆宾日年兄为其太夫人庐墓歌以美之
作者：宋琬
朝代：清
体裁：古风

昔君作吏长淮北，升堂拜母欢相得。石濩湖头别几秋，寄书竟乏南飞翼。去年奉母广柳车，麻衣徒步归里闾。仓皇未得走相唁，炙鸡欲裹空咨趄。近闻马鬣已就封，何以树之梓与松。白石为垣茅作屋，晨昏上食如飧饔。素冠栾栾泪瀰瀰，涕痕洒处繁英死。夜半空山雷电过，母也无惊儿在此。小人有母早相捐，音容髣髴留杯棬。生儿未得一日养，万钟忝窃嗟徒然。君不见颜乌之冢高于山，群乌衔土血斑斑。又不见东阳许孜攀枝哭，猛兽闻之杀麋鹿。至性由来动鬼神，蓼蓼者莪堪再读。北平郡志遭烽燧，忠孝无徵罪长吏。今看墓侧产芝驯白兔，我将大书特书记其事。
穷交行简钱玉章馆卿
作者：宋琬
朝代：清
体裁：古风

绝交之论讵堪读，读至穷交长痛哭。良友谁怜任彦升，奇文遂广朱公叔。更有交情视衡纩，雨覆云翻纷在目。瞿塘非险孟门平，附膻趋热相追逐。昔余谬忝尚书郎，五侯七贵争推毂。一旦失身挂罘网，橐垂而入愁饘粥。呼天不闻天盖高，卿相朱扉金作屋。阍者嗔目唾且叱，老仆屦穿空匍匐。故人佩剑长安来，欲告之急心徘徊。跫然足音疑梦想，相与拭泪嗟形骸。愁中动息每相晓，旦夕款门门即开。七尺男儿重意气，一生一死书廷尉。多君不弃蒯与菅，况吾声名众所讳。知己由来胜感恩，市儿暮寂朝复喧。酹酒重呼孝标起，到溉兄弟何足论。
空舲峡
作者：宋琬
朝代：清
体裁：古风

三日行恶滩，魂惊面多垢。忽见翠芙蓉，高撑干列宿。白帝飨钧天，兹焉为苑囿。绛阙金银台，故遣熊罴守。嵯峨削碧城，灿然出新甃。鬼神逞馀巧，能事有雕镂。或如古鼎彝，诘曲横篆籀。或如帅武臣，羽林擐介胄。西南八九峰，婵娟舞罗袖。岩端结石芝，古铁开三秀。微风吹绿波，片片龙鳞绉。客心澹容与，瞻望屡回脰。新月出层云，吾其听哀狖。
窗外梨花·其一
作者：宋琬
朝代：清
体裁：七言律诗

缟袂仙人隔碧纱，亭亭孤影乱明霞。乍惊残雪馀梁苑，似浣清波向若耶。云母屏深珠露冷，水晶帘迥月痕斜。画阑小立依稀认，何处飞来萼绿华。
窗外梨花·其三
作者：宋琬
朝代：清
体裁：七言律诗

孤娟未欲逐风轻，素质偏宜傍水明。杜曲晴丝迷晓蝶，上林飞絮动初莺。三千粉黛珠为户，十二楼台玉作京。一自甘泉零落后，几时还向御阶生。
窗外梨花·其二
作者：宋琬
朝代：清
体裁：七言律诗

谁家绣箔缀明珰，珊佩初回练影长。艳曲还闻歌玉树，故宫久已罢霓裳。绿杨娇倚芙蓉苑，紫燕衔归玳瑁梁。此夜秦川机上女，莫将明月怨流黄。
窗外梨花·其五
作者：宋琬
朝代：清
体裁：七言律诗

曲榭幽阑事事宜，满帘春雨醉荼蘼。恰从亭畔回纨扇，怯向灯前舞柘枝。金缕夜寒香滟潋，玉箫吹断影参差。娇魂寂寞应无语，对尔还吟白纻辞。
窗外梨花·其四
作者：宋琬
朝代：清
体裁：七言律诗

天涯草色碧如何，长日修廊映薜萝。香蕊难忘湘客佩，红牙偏称雪儿歌。风来翠幕吹银蒜，月下清尊响玉珂。谁向兔园曾作赋，綵毫疏影共婆娑。
立春
作者：宋琬
朝代：清
体裁：七言律诗

万里桑乾接玉河，流澌正月动微波。即看冻柳千门曙，渐有游丝上苑多。屋角鸣鸠催雪霁，塞前归雁怯云罗。忧来试取离骚读，泪落东皇太乙歌。
立春
作者：宋琬
朝代：清
体裁：七言律诗

春风袅袅入燕关，有客伤心鬓发斑。夜半繁星回北斗，望中残雪满西山。谁家玉笛能催别，何事金鸡未放还。稍喜堆盘生菜甲，且凭尊酒破愁颜。
立春日过赭山寺
作者：宋琬
朝代：清
体裁：五言律诗

杖策寒初减，登台望更清。大江烟外动，春鸟渚边鸣。日带孤帆去，云连古塔平。浮生车马误，到此愧钟声。
立秋后五日郭给事涵九枉顾天水因邀高虞宾小宴玉泉喜而有赠
作者：宋琬
朝代：清
体裁：七言律诗

戟门深掩似山阿，鹦鹉传言上客过。对尔一樽惊病减，别来三月觉愁多。隗嚣故垒迷衰草，太昊荒台长绿萝。况是登临秋色好，羊求相和发高歌。
章子真小像
作者：宋琬
朝代：清
体裁：七言绝句

三绝君家聚德星，虎头风骨眼双青。孤山处士前身是，抱膝高吟放鹤亭。
端午前一日周鹰垂王颛士季友看龙潭竞渡大雨如注改席春晖堂分韵
作者：宋琬
朝代：清
体裁：七言律诗

佳辰将及叹愁霖，裙屐登堂少长临。梅子已同朱李荐，榴花偏上绿鬟簪。三闾遗恨蛟龙怒，二陆荒祠松柏深。霁日听莺还载酒，竹林嵇阮正堪寻。
竹夫人
作者：宋琬
朝代：清
体裁：七言律诗

水殿中宵选下陈，桃笙角枕许相亲。专房不妒邢兼尹，倾国先封虢与秦。锦伞漫誇娘子队，冰盘长伴女儿身。秋来弃置同纨扇，无那班姬翠黛颦。
竹罂草堂歌
作者：宋琬
朝代：清

君不见练川朱生称绝能，昆刀善刻琅玕青。仙翁对弈辨毫发，美人徙倚何娉婷。石壁巉岩入烟雾，涧水松风似可听。镂玉雕犀安足夸，玻璃可碎牺樽腥。白门濮生亦其亚，大朴不斫开新硎。虬须削尽见龙蜕，轮囷蟠屈鸱夷形。匠心奇创古无有，区区荷锸羞刘伶。妙制流传真者少，何侯得之为异宝。大书深刻作堂额，客至登堂多不晓。我来问名请纵观，锦笥才开称绝倒。黄侔蒸栗缜且坚，润比琼琚兼肉好。何侯啖我烧羊胛，华发临风除白帢。阶列唐昌观里花，栏余甫里先生鸭。美酒元从白堕留，新篘更得青州法。南人不惯北人欢，绳床坐听糟床压。君不见蔡邕笛，千年人去亭名柯。讵若龙钟古节大如斗，真堪一日十摩挲。铜盘绛烛朱颜酡，升君之堂为君歌。年来已厌乌程酿，客中十斛须相饷。沙棠树下牡丹丛，蓓蕾计日应全放。殷勤欲倩好风吹，痛饮还期明月上。预敕双童洗竹罂，待我醉卧青丝障。
竹罂草堂歌
作者：宋琬
朝代：清
体裁：古风

君不见练川朱生称绝能，昆刀善刻琅玕青。仙翁对弈辨毫发，美人徙倚何娉婷。石壁巉岩入烟雾，涧水松风似可听。镂玉雕犀安足誇，玻瓈可碎牺樽腥。白门濮生亦其亚，大朴不斲开新硎。虬须削尽见龙蜕，轮囷蟠屈鸱夷形。匠心奇创古无有，区区荷插羞刘伶。妙制流传真者少，何侯得之为异宝。大书深刻作堂额，客至登堂多不晓。我来问名请纵观，锦笥才开称绝倒。黄侔蒸栗缜且坚，润比琼琚兼肉好。何侯啖我烧羊胛，华发临风除白帢。阶列唐昌观里花，栏馀甫里先生鸭。美酒元从白堕留，新篘更得青州法。南人不惯北人欢，绳床坐听糟床压。君不见蔡邕笛，千年人去亭名柯。讵若龙钟古节大如斗，真堪一日十摩挲。铜盘绛烛朱颜酡，升君之堂为君歌。年来已厌乌程酿，客中十斛须相饷。沙棠树下牡丹丛，蓓蕾计日应全放。殷勤欲倩好风吹，痛饮还期明月上。预敕双童洗竹罂，待余醉卧青丝障。
笛声
作者：宋琬
朝代：清
体裁：七言律诗

千家捣练夜沉沉，长笛谁为出塞音。岭上落梅应驻马，山阳宿草倍沾襟。刘琨北望供长啸，马援南征多苦心。寄语人间行路者，风波多似五溪深。
答既庭宗弟
作者：宋琬
朝代：清
体裁：七言律诗

闻君对策帝乡游，脉脉相望我独愁。燕市雪霜悲六月，吴门烟雨隔三秋。马徕西极群方逸，琴有南音叹未休。何以报之丛桂树，阮家风格至今留。
答陈青雷
作者：宋琬
朝代：清
体裁：七言律诗

西京回首一沾襟，消息苍茫直至今。别后山中芳草换，愁来江上暮猿吟。扁舟未许浮家隐，千里遥传大雅音。为问芙蓉湖畔客，纶竿袅袅白云深。
简胡湘孙·其一
作者：宋琬
朝代：清
体裁：五言律诗

先后都官系，枯鱼痛若何。愁人颜色似，乡泪梦魂讹。共忆江东鲙，相怜河上歌。赭衣如可典，贳酒暂婆娑。
简胡湘孙·其二
作者：宋琬
朝代：清
体裁：五言律诗

咄咄谁怜我，依依独有君。薄饘饥渐减，哀柝昼还闻。易下金城泪，聊披石鼓文。何由脱羁绁，笠泽卧烟云。
简邱子廪
作者：宋琬
朝代：清
体裁：五言律诗

十载论心久，交情片语中。毁家羞赵胜，怀古得张融。赋命穷偏似，为人浅略同。爱君多病骨，犹有五陵风。
简郭辉竹
作者：宋琬
朝代：清
体裁：古风

浮生困罻罗，忧患何时息。虺蜴充交逵，厥心竟安极。玄冬我来兹，倏忽朱明逼。饥寒病所入，僮仆有倦色。良友偕余兄，琅珰赴京国。躏茧二千里，肉瘦肌肤黑。哀猿在槛中，悲鸣望同杙。讵意若卢扉，遥遥限南北。鬼神杌命穷，怒我恐不尅。前者对簿时，乍见不相识。徒隶肆嗔唱，欲语何由得。昼长夜苦永，倾耳问晷刻。申情寄宵梦，既寤难复忆。明明我无辜，忧来转回惑。何当曦朝阳，短狐遂潜匿。长啸归东皋，行行刈秋穑。
简阎翼望时以考功员外司榷清江
作者：宋琬
朝代：清
体裁：七言律诗

东曹先后喜弹冠，使节南行水镜寒。启事从来归独座，度支今日重兼官。香分画省藤花紫，帆落清淮枫叶丹。欲逐飞鸿过江去，月波楼上一凭栏。
箨冠道人诗·其一
作者：宋琬
朝代：清
体裁：七言律诗

筼筜千亩闭孤岑，啸罢惟闻鸾凤吟。落日看山九节杖，秋风吹壁一弦琴。石羊戢戢初平叟，野鹤飞飞支道林。试问先生何所悟，空山明月两无心。
箨冠道人诗·其二
作者：宋琬
朝代：清
体裁：七言律诗

十丈丹梯未可跻，揽衣归去笑醯鸡。似同梅福居吴市，岂学梁鸿入会稽。流水依除如过客，白云绕磬失来蹊。他年不负苏门约，布袜从君弱水西。
米吉土生孙歌兼贺紫来进士
作者：宋琬
朝代：清
体裁：古风

米侯多男人所羡，三郎早被吴公荐。天子赐对蓬莱宫，宫娥亲涤蟾蜍砚。词赋已传天下口，更以深心托柔翰。写罢鹅群染云族，远祖南宫近光禄。弓冶相承笔有神，虎攫蛟蟠生鹘速。妙解长康入三昧，醉洒羊欣裙几幅。慈仁阁下松风凉，论文高憩支公堂。我曾许汝非凡骨，騊駼今已淩康庄。米侯挂冠前岁始，环堵萧条却车轨。菊篱松径陶徵君，白麟奇木终童子。平头奴子喘汗趋，君家宅第悬桑弧。吾侪缔交阅三世，红颜那不成老夫。捋君须，酌君醴，为君高歌还拊髀。愿假数年各强健，记取今朝看靧洗，人誇虎儿做小米。
红桥分韵·其一
作者：宋琬
朝代：清
体裁：五言律诗

裙屐偶然集，相携过酒家。鸟因红叶密，桥倚绿杨斜。秋气归残菊，山容补落霞。雷塘不可到，画角乱昏鸦。
红桥分韵·其二
作者：宋琬
朝代：清
体裁：五言律诗

我读红桥咏，尊罍羡雅人。至今传胜赏，谁复撰良辰。好友来千里，寒花开四邻。广陵唯此地，鼓枻莫辞频。
纪子湘司理初度·其一
作者：宋琬
朝代：清
体裁：七言律诗

方舟曾为赋卬须，坐笑江城孟博俱。吏有冰心推藻镜，人从犀影颂驺虞。綵毫独擅西湖长，玉笈亲披五岳图。应喜旧游来葛岭，壶觞共醉步兵厨。
纪子湘司理初度·其二
作者：宋琬
朝代：清
体裁：七言律诗

芳樽开值落梅天，南国新莺欲报迁。皂盖风流京兆笔，黑头勋业仲华年。暂劳才子莲花府，高咏仙人桂树篇。闻道中朝须补衮，春衣伫拂御炉边。
纪愁诗·其一
作者：宋琬
朝代：清
体裁：五言律诗

丧乱人多履，怜予祸独奇。鹡鸰原有泪，乌鹊竟无枝。世短星辰徙，天高雨雪私。弓裘一以没，愧杀学为箕。
纪愁诗·其七
作者：宋琬
朝代：清
体裁：五言律诗

平安顷有信，吾弟近如何。身屡供刀俎，魂犹怯网罗。避人依海曲，瘗骨向山阿。赖有良朋在，中宵共枕戈。
纪愁诗·其三
作者：宋琬
朝代：清
体裁：五言律诗

蒯屦遥瞻阙，麻衣罢倚庐。愁从人去后，乱忆我生初。郑国唯存笏，班家有赐书。昨来经废邸，想像奉篮舆。
纪愁诗·其九
作者：宋琬
朝代：清
体裁：五言律诗

纳纳乾坤内，难容七尺身。楚囚差足拟，江赋未能陈。敝宅唯三亩，高坟半六亲。交衢逢故吏，相语泪沾巾。
纪愁诗·其二
作者：宋琬
朝代：清
体裁：五言律诗

岂曰无兄弟，茕茕但觉孤。未归深自恨，不死欲何图。旧巷狐狸怒，空城鸟雀呼。艰难思草木，何得寸心无。
纪愁诗·其五
作者：宋琬
朝代：清
体裁：五言律诗

霜雪夜萧萧，燕台客寂寥。旧游人可数，新鬼赋难招。世态疏任昉，交情望孝标。少年同学者，若个已云霄。
纪愁诗·其八
作者：宋琬
朝代：清
体裁：五言律诗

骨肉仳离后，那能归去来。寸肠能几许，一日必千回。大泽龙初逝，桓山乌可哀。此身甘隐逸，终剪墓边莱。
纪愁诗·其六
作者：宋琬
朝代：清
体裁：五言律诗

中夜起徬徨，胡为滞此方。泪如浮枕去，梦不信家亡。仰面霜盈屋，开扉月满梁。曾闻飞海水，今日果沧桑。
纪愁诗·其十
作者：宋琬
朝代：清
体裁：五言律诗

落日惨无晖，涕痕雪共霏。愁来衣不解，怒与剑相依。四海风尘苦，中原战伐威。乡心一千里，应逐塞鸿飞。
纪愁诗·其四
作者：宋琬
朝代：清
体裁：五言律诗

兵火心犹栗，音书骨尚惊。下殇怜弱子，肯构赖吾兄。假寐时求夜，无言坐到明。故园当此际，安敢问人情。
缚鼠词
作者：宋琬
朝代：清
体裁：古风

我仆行丐归，不虞明日饭。香粳白如玉，未饱身已健。鼷鼠率其群，蠕蠕仅盈寸。噬肯念予饥，但欲充尔腯。设罗当穴口，小童不胜懑。贪饕祸所聚，黠巧奚能遁。畏人仍奉首，磬折如九顿。我心方恻恻，弗忍诛其困。欢然脱拘绁，三窟纵横奔。释氏等冤亲，先民戒滋蔓。岂若两相忘，可与达者论。
罗以献胡去骄将归武陵汉阳小集南园即席分韵·其一
作者：宋琬
朝代：清
体裁：七言律诗

才从双屐探梅萼，忽送孤帆折柳条。唳鹤滩头春欲尽，鹔鹴坡上梦方遥。生徒南郡悲长笛，词客西京有洞箫。我亦因君动归思，那能长住伯通桥。
罗以献胡去骄将归武陵汉阳小集南园即席分韵·其二
作者：宋琬
朝代：清
体裁：七言律诗

天涯衰疾二毛侵，自得君来喜盍簪。陈榻虽悬多倦色，郭碑初就倍沾襟。小山桂树须相忆，古洞桃花尚可寻。黄鸟飞飞应惜别，数声睍睆落疏林。
罗篁庵先生生日歌
作者：宋琬
朝代：清
体裁：古风

昔我应诏来京师，盐车局促无人知。司业夫子据皋比，学者宗为韩退之。河内薛公作祭酒，讲德之论中和诗。鸿都诸生何济济，公侯胄子听箴规。弦歌飨射用古法，摩挲石鼓宣王碑。是岁成均校多士，公手予文称绝奇。桥门观者众如堵，一鼓遂夺千人麾。京兆礼闱果再捷，珷玞争价由波斯。章皇右文迈汉武，网罗图史陈尊彝。戴凭谈经累重席，匡鼎说诗为解颐。风度无如张九龄，太平宰相非公谁。小子一官真拓落，间关万里杂羌氐。当时执政颇骄刻，浮云蔽日空尔为。师也见机独明决，拂衣高卧西山陲。扁舟时泛广陵曲，精庐况在秦淮湄。扶风帐内笙歌部，花晨月夕常追随。西子湖边侍函席，丹颧绿鬓横军持。自言已得旌阳诀，招予同采匡岑芝。今年再拜芜城下，恰逢嵩岳生申期。登堂介寿者谁子，康成弟子苏瑰儿。富贵神仙安可兼，邺翁自是冰霜姿。东华软尘高十丈，何如五老峰下之茅茨。闻公避喧往牛首，篮舆共舁安敢辞。欲向茅君借仙驭，召令飞琼倚曲双成吹。
翁玉于年兄以萧尺木画杜子美诗册索题
作者：宋琬
朝代：清
体裁：古风

萧生画手称绝妙，风格远过文待诏。曾貌天问与九歌，荒唐隐怪皆殊肖。三闾大夫色憔悴，山鬼乘狸善窈窕。解衣盘礴余在旁，举杯向天发狂啸。翁侯酷爱少陵诗，惊人佳句常相随。手裂生绡三十幅，萧生一一丹青之。浣花草堂若在眼，剑门栈道横参差。罢榷归来无长物，独携此册还京师。长安公卿颇好事，书画宁复论真假。百镒始购宣窑杯，千金赝买铜台瓦。此图一出价必高，翁侯爱玩不肯舍。即今迁谪转萧瑟，欲归无舟陆无马。翁侯翁侯谁令尔爱杜陵翁，千年坎壈将无同。芦花采采雁南度，笠泽烟水秋濛濛。君归结庐在何处，余欲携孥学梁鸿。萧生夙有五湖志，何不招隐来江东。呜呼！何不招隐来江东，画君与余持竿垂钓秋风中。
聂益我先生七秩寿诗十五韵
作者：宋琬
朝代：清
体裁：五言排律

三晋多耆旧，先生德业尊。晚年方注易，少日不窥园。郭泰名元重，王通道自存。青箱亲授受，朱凤早腾鶱。谏草传家学，高风遍国门。豸冠宜鹤发，鸠杖挟麟孙。蜡日迎丹箓，元辰启绿樽。绛人三百纪，柱史五千言。松菊徵君宅，柴桑处士村。儒林推伏胜，壸德溯周嫄。石髓和云煮，金茎绕砌繁。躬耕依谷口，使节向河源。欲效三多祝，深惭一顾恩。万年歌寿考，金石愿无谖。
胜果寺
作者：宋琬
朝代：清
体裁：七言律诗

凤凰山上古招提，隔岸青山接会稽。涧水几层穿宋苑，夕阳一片在苏堤。树经樵斧鸧鹒少，潮落江门白马嘶。行到中峰更回首，画楼粉堞望还迷。
胡去骄生日并举二子歌
作者：宋琬
朝代：清
体裁：古风

考亭既往不复作，大义微言转寥落。薪火相传薛与王，学者粗知法濂洛。二百年来吾道衰，狂澜汩汩须疏瀹。武陵夫子人中龙，拓开万古之心胸。殿上谈经至尊羡，夺得公卿席几重。圜桥观听屦千百，大叩大鸣如金镛。皋比重开悯忠寺，一朝折角惭充宗。入典南宫先自誓，午夜焚香祈上帝。彻闱一榜尽单寒，陶谷儿郎翻下第。行路皆言丞相嗔，闭门不屑平津势。彼妇之口善谣诼，嫉公真似眼中翳。拂衣长啸谢诸生，去国何妨微罪行。共惜广州官不进，窃喜法言书已成。赐环伫望登三事，幻梦谁期奠两楹。君家兄弟三珠树，吊影茕茕半童孺。愧我空衔国士恩，昊天欲报嗟迟暮。握别长安君未婚，小弟六郎惊已娶。今年邂逅鱄诸里，庆我更生兼举子。寒灯熠熠夜连床，麈尾高谈见深旨。九峰父子自渊源，鲤庭衣钵今传矣。雨雪霏霏鸿雁天，揽揆初度正丁年。黄耳传来一双鲤，报道充闾弧矢悬。晬盘将届书方达，漂泊相看剧可怜。解我黑貂裘，为君酤酒沙棠舟。唤取吴侬吹玉笛，醉卧生公台畔之高丘。一歌凤将雏，和鸣声啾啾。再歌白铜鞮，愿君延年乐千秋。君不见双丸昼夜无停织，少壮还须自努力。难登禹穴探藏书，归来奇字应同识。
胡去骄罗以献步访南园漫成·其一
作者：宋琬
朝代：清
体裁：五言律诗

风雨今春甚，融和快此朝。轻衫初御袷，芳沼曲通潮。入馔河豚贱，窥檐海燕骄。郊居吾欲赋，不拟是鹪鹩。
胡去骄罗以献步访南园漫成·其二
作者：宋琬
朝代：清
体裁：五言律诗

弱柳长堤合，修篁一径分。鯈鱼轻自掷，鸥鸟静为群。云起笼花影，风来织水纹。坐看芳草色，独立向斜醺。
胡湘孙遇赦出狱予独在系旋承慰问赋赠
作者：宋琬
朝代：清
体裁：七言律诗

南冠生死对衰颜，斗酒论文虎豹闲。愧我浑如留绝塞，送君犹似出阳关。相期孤棹烟霞外，欲乞閒身海岳间。寄语御河桥畔柳，马蹄莫放又先还。
臂痛
作者：宋琬
朝代：清
体裁：七言律诗

虎尾馀生脱祸机，衰迟真与病相依。畏途久叹肱三折，旅卧新消带一围。眠柳应惭黄犊健，掠波空羡白鸥飞。书生自乏封侯骨，相者从来不厌肥。
自君之出矣
作者：宋琬
朝代：清
体裁：五言绝句

自君之出矣，蝉鬓几曾梳。思君如晦月，星影密难疏。
至月望日同刘雪舫李镜月张邺仙金六吉堵羽三沈右文诸君登金山妙高台玩月听吴伶度曲达旦作·其一
作者：宋琬
朝代：清
体裁：七言律诗

惊涛如雪送扁舟，绝顶登临共倚楼。返照焦山孤屿出，晚潮瓜步万帆收。东流白浪悲前代，西上青天赋远游。来岁与君相望处，瞿塘峡口月轮秋。
至月望日同刘雪舫李镜月张邺仙金六吉堵羽三沈右文诸君登金山妙高台玩月听吴伶度曲达旦作·其二
作者：宋琬
朝代：清
体裁：七言律诗

润州美酒近如何，双桨酤来泛绿波。哀笛数声惊宿鹭，空江终夜吼鸣鼍。上方月满松杉冷，下界人疑笙鹤过。高咏南飞乌鹊句，醉挥甘蔗代银戈。
舍侄稼庵小石至京慰问悲喜而作·其一
作者：宋琬
朝代：清
体裁：七言律诗

槛车北发践严霜，念尔飘摇在豫章。十载话来真梦寐，一家人际小沧桑。嵇康未死求丹诀，阮籍何须哭白杨。见说乡园亲串少，沙虫猿鹤总堪伤。
舍侄稼庵小石至京慰问悲喜而作·其二
作者：宋琬
朝代：清
体裁：七言律诗

仲容长恸缺生刍，惊定衔杯得暂娱。上苑莺花空自好，故园松菊竟何辜。岂图臣室生朱并，终是天心属赵孤。华发倍怜归未得，营巢来往羡林乌。
舟中九日作
作者：宋琬
朝代：清
体裁：五言律诗

不向东篱卧，翻成南国游。茱萸三载泪，蟋蟀异乡愁。老去惭霜鬓，悲来倚柁楼。无人能送酒，箫鼓羡邻舟。
舟中即事
作者：宋琬
朝代：清

老作成都客，飘摇愧卜居。招魂词赋客，访古岁时书。鸟道王程远，猿啼乡信疏。同舟亲串喜，新食武昌鱼。
舟中即事·其一
作者：宋琬
朝代：清
体裁：五言律诗

葭菼汀洲路，苍茫问楚都。鼋鼍朝出浴，凫鸭夜相呼。隔岸人烟渺，中流月影孤。衰迟还自笑，行止任樯乌。
舟中即事·其七
作者：宋琬
朝代：清
体裁：五言律诗

墟落沿沙岸，江黄旧俗遗。雨来神女暮，风是庶人雌。竹栅深防虎，桑弓出射麋。楚巫春社醉，犹唱九歌辞。
舟中即事·其三
作者：宋琬
朝代：清
体裁：五言律诗

侵晓鹧鸪鸣，江流黄歇城。长鱼如土贱，高浪与船平。岸坼芦根出，泥松荠叶生。兴来携弱子，故作踏青行。
舟中即事·其二
作者：宋琬
朝代：清
体裁：五言律诗

春水橹声柔，扬舲触白鸥。买薪矮柳镇，沽酒散花洲。渔父舟如屐，江村竹作楼。西来羡估客，昨夜宿巴丘。
舟中即事·其五
作者：宋琬
朝代：清
体裁：五言律诗

清盥摊书坐，馀寒捲画帘。沙痕三尺减，柳色一分添。巴徼官元冷，蛮方气渐炎。少陵诗句好，愁绝蜀山尖。
舟中即事·其八
作者：宋琬
朝代：清
体裁：五言律诗

老作成都客，飘摇愧卜居。招魂词赋客，访古岁时书。鸟道王程速，猿啼乡信疏。同舟亲串喜，新食武昌鱼。
舟中即事·其六
作者：宋琬
朝代：清
体裁：五言律诗

戍鼓夜凭凭，劳人寝复兴。我行才赤壁，何处是黄陵。鹭起还依桨，鱼跳不受罾。浮生如退鹢，风伯未须憎。
舟中即事·其四
作者：宋琬
朝代：清
体裁：五言律诗

卜日劳龟策，南征判隔年。践更诸仆倦，逆浪小僮牵。病齿寻医案，看棋抵昼眠。忽闻津吏报，觅得峡中船。
舟中夜读
作者：宋琬
朝代：清
体裁：七言律诗

病起萧然岸幅巾，蒲帆高挂四无邻。生憎白发将予侮，稍喜青灯于客亲。兴废浑如前日事，须眉真见古初人。他年笑向儿曹说，垂老方知有斲轮。
舟中怀米吉土作长歌寄之
作者：宋琬
朝代：清
体裁：古风

二十年前识君面，众中一顾能知琬。把臂登楼恨见迟，白皙红颜俱弱冠。君家居近宣武门，过从往往罗诸昆。石丈斋头风崒嵂，有时醉卧梅花根。灯市归来雪盈丈，下马天街欢拊掌。乱踏琼瑶贴地眠，千金不惜王恭氅。自伤忧患一身经，回首常时涕泗零。杀机岂为题鹦鹉，蔓引尤怜到鹡鸰。故人唁我更名姓，欲语吞声不敢竟。一朝阊阖放金鸡，狂呼稽首天王圣。华发相看老更亲，更生不死郑虔贫。西郊芳草梨花岸，南陌春风明月轮。避地从来称辇下，一枝喜近陶公舍。破帽何妨醉尉嗔，青鞋屡向山僧借。安知此福亦难消，又看钱塘八月潮。穷巷闭门愁阒寂，扁舟冲浪叹萧条。欲行不行心断续，琴歌牧犊朝飞曲。吴姬新寡茂陵居，皓齿明眸美如玉。窥君久矣君莫辞，好将綵笔画蛾眉。双鲤封题螺子黛，归来重补定情诗。
舟中无事忽忆故乡海错之美因疏其状戏为俳体 其一 青鱼
作者：宋琬
朝代：清
体裁：七言绝句

枕上春莺向晓鸣，故园风物最关情。青鱼白胜西施乳，堪笑河豚浪得名。
舟中无事忽忆故乡海错之美因疏其状戏为俳体 其三 海鲋
作者：宋琬
朝代：清
体裁：七言绝句

银钩才脱已充盘，渔父烟蓑五月寒。弹子窝边明月好，十年空负钓鱼竿。
舟中无事忽忆故乡海错之美因疏其状戏为俳体 其二 带鱼
作者：宋琬
朝代：清
体裁：七言绝句

银花烂漫委筠筐，锦带吴钩总擅场。千载专诸留侠骨，至今匕箸尚飞霜。
舟中无事忽忆故乡海错之美因疏其状戏为俳体 其五 蛏介
作者：宋琬
朝代：清
体裁：七言绝句

雕虫小技旧知名，食邑由来号管城。曾与江郎书恨赋，莫将刀笔博公卿。
舟中无事忽忆故乡海错之美因疏其状戏为俳体 其四 蛎黄
作者：宋琬
朝代：清
体裁：七言绝句

悬崖簇簇缀蜂房，醒酒偏宜子母汤。何物与君堪娣姒，江瑶风味略相当。
舟中有怀柯素培给谏·其一
作者：宋琬
朝代：清
体裁：五言律诗

蒲帆不相待，知为綵衣回。已落淮南桂，堪思河朔杯。霜齑鲈可脍，松径菊初开。好作閒居赋，须令野客陪。
舟中有怀柯素培给谏·其二
作者：宋琬
朝代：清
体裁：五言律诗

蹉跎如退鹢，风雨忽迷离。别浦鸿千里，遥天月半规。怀人吟橘颂，拜母补笙诗。雀鲊君乡美，盈筐幸我贻。
舟中杂咏
作者：宋琬
朝代：清
体裁：七言律诗

久辞簪组卧烟蓑，看尽吴山越水多。万里饱经黄蘖路，七年重渡白洋河。腥风乍捲蛟鼍出，新月高悬蟋蟀歌。慷慨尚存舟楫志，不堪双鬓自蹉跎。
舟中病齿效陆放翁体·其一
作者：宋琬
朝代：清
体裁：七言律诗

系缆淮南叶欲黄，不眠终夜听寒螀。长愁近得安心法，渐老难求疗齿方。摇落浑如刚败弈，欹斜真似欲崩墙。天津紫蟹秋来美，鼻观先愁满匕霜。
舟中病齿效陆放翁体·其三
作者：宋琬
朝代：清
体裁：七言律诗

少年编贝羡东方，马齿谁知有短长。逝矣难留如脱兔，忽然相失似亡羊。命非蔡泽生何益，健比张苍老不妨。黄独青精真耐久，芋魁新软更须尝。
舟中病齿效陆放翁体·其二
作者：宋琬
朝代：清
体裁：七言律诗

饕餮生平已较多，天公云罚敢辞苛。未愁道路妨眠食，只恐登临碍啸歌。骄语山妻犹有舌，非关邻女误投梭。从来楚越元肝胆，完缺从伊奈若何。
舟中立夏
作者：宋琬
朝代：清
体裁：五言律诗

涪水流方合，巴山望不穷。才听竹枝曲，已过楝花风。散帙惊湍下，欹帆细雨中。朝来思御葛，刀尺念儿童。
舟中见猎犬有感
作者：宋琬
朝代：清

秋水芦花一片明，难同鹰隼共功名。樯边饭饱垂头睡，也似英雄髀肉生。
舟中见猎犬有感而作·其一
作者：宋琬
朝代：清
体裁：七言绝句

青油画舫见重鋂，疑自卢龙塞上来。记得雪深牵汝出，破巢生取皂雕回。
舟中见猎犬有感而作·其三
作者：宋琬
朝代：清
体裁：七言绝句

戏马台前好合围，符离城外兔初肥。蛮奴右臂惊苍鹘，猎得黄獐倒载归。
舟中见猎犬有感而作·其二
作者：宋琬
朝代：清
体裁：七言绝句

秋水芦花一片明，难同鹰隼共功名。樯边饱饭垂头睡，也似英雄髀肉生。
舟中见猎犬有感而作·其五
作者：宋琬
朝代：清
体裁：七言绝句

吠月何须永夜喧，閒眠实愧主人恩。咸阳市里金张客，两度悲号上蔡门。
舟中见猎犬有感而作·其四
作者：宋琬
朝代：清
体裁：七言绝句

黄耳传书事不讹，松江高冢尚嵯峨。韩卢烹后功臣死，莫向淮阴祠下过。
舟中读书
作者：宋琬
朝代：清
体裁：七言绝句

久抛青简束行幐，白鸟苍蝇甚可憎。身是蠹鱼酬夙债，黄河浪里读书灯。
舟中遣怀·其一
作者：宋琬
朝代：清
体裁：古风

少年慕游侠，座多高阳客。笑登燕市楼，流连风雨夕。哀歌抚长剑，鸡鸣呼五白。一自叹离群，饮酒不盈石。
舟中遣怀·其三
作者：宋琬
朝代：清
体裁：古风

忆昔快登临，健可方麋鹿。振衣日观峰，杖策车箱谷。筋力夫何如，驰驱惮平陆。何当饵紫芝，逍遥饲黄犊。
舟中遣怀·其二
作者：宋琬
朝代：清
体裁：古风

夙志好诗书，思与古人友。虽无覆局姿，奇文每在口。聪明今渐衰，记一或遗九。努力学蠹鱼，悠然至皓首。
舟中遣怀·其五
作者：宋琬
朝代：清
体裁：古风

为儒易成腐，误人惟薄宦。取彼莠与苗，纷糅失真赝。载读神农经，悔为尺符绾。东皋田已荒，归耕未云晏。
舟中遣怀·其六
作者：宋琬
朝代：清
体裁：古风

尝笑枕中书，黄金欺刘向。道逢庞眉叟，要言理无诳。招我游三山，餐霞饮瀣沆。安期予比邻，骑龙定相访。
舟中遣怀·其四
作者：宋琬
朝代：清
体裁：古风

生年将半百，蹉跎不自料。浮沉亦何为，俛仰堪一笑。古来称豪达，岂必登津要。中岁有微长，鲈鱼庶能钓。
舟中闻蟋蟀
作者：宋琬
朝代：清
体裁：七言绝句

芦荻花飞似柳绵，惊心又是授衣天。不知促织从何至，载得秋声满画船。
舟次清源赠彼岸禅师
作者：宋琬
朝代：清
体裁：七言律诗

授偈曾登选佛场，赐衣亲拜御炉香。经翻少室三花秀，水接曹溪一派长。法雨自随飞锡注，禅灯不假夜珠光。风尘冉冉南征客，暂系扁舟到讲堂。
舟泊静海高中寅年兄同励昌世丈招饮感赠·其一
作者：宋琬
朝代：清
体裁：五言律诗

再到平津邸，苍茫掩泪痕。依然敦世好，幸不辱师门。齿发天王赐，松筠手泽存。班荆从此去，谁肯念王孙。
舟泊静海高中寅年兄同励昌世丈招饮感赠·其二
作者：宋琬
朝代：清
体裁：五言律诗

相业留青简，遗文泣绛纱。诗篇还大雅，经术果专家。麟笔书难续，鸡林路未赊。校雠吾岂敢，后死愧侯芭。
舟行复阻重泊矶下过蒲庵和尚
作者：宋琬
朝代：清
体裁：五言律诗

晓逐邻舟发，樯乌退不飞。风能驯客性，梦只到僧扉。荒径青萝古，遥天白鹭微。浮生无住着，哀乐半相违。
舟行杂咏·其一
作者：宋琬
朝代：清
体裁：五言律诗

襆被初寒夜，轻舟溯晓风。豆花秋水白，枣实远村红。细雨眠沙鸟，疏灯带草虫。谁家催捣练，砧杵月明中。
舟行杂咏·其三
作者：宋琬
朝代：清
体裁：五言律诗

解缆仍高枕，萧然似敝庐。破愁惟好月，压浪叠残书。邻舫数声笛，前村半夜渔。浮家如可寄，甘就五湖居。
舟行杂咏·其二
作者：宋琬
朝代：清
体裁：五言律诗

北上成霜鬓，南征倦罻罗。长惭渔父问，重听榜人歌。斥卤田家少，平沙牧马多。浊醪随意醉，真足敌风波。
舟行杂咏·其四
作者：宋琬
朝代：清
体裁：五言律诗

烟雨津门道，盈筐紫蟹肥。渚鸥窥客惯，樯燕伴人归。故物青毡在，清秋白发微。乡书忧岁旱，愁绝黍苗稀。
舟过茅村茅望子出其尊人远士先生遗诗相示甲申之变先生盖绝粒死感而有赠
作者：宋琬
朝代：清
体裁：五言律诗

夙昔歌朱凤，飘流到墨庄。寇封王蠋墓，人聚郑公乡。令子传经术，遗文发剑光。拜瞻双柏下，未忍遽鸣榔。
般若庵小憩遂至万松岭
作者：宋琬
朝代：清
体裁：七言律诗

步屧城南莺乱飞，偶来初地客如归。一灯寂寂磬方歇，丈室深深花自围。竹影入帘侵佛座，江声连雨到禅扉。远公借我青藤杖，满目云山空翠微。
花朝前五日同刘紫谷王尔调赵晋公姜勉中奉世看光福梅花舟中微雨遇严武伯归自山中邀之使还因信宿徐长民精舍有赠
作者：宋琬
朝代：清
体裁：古风

四载客吴中，山川已渐习。邓尉未百里，梅花成都邑。方将理轻策，佳辰渺难及。苦为物役牵，往往风雨急。兹愿誓终践，先期办行笈。同侪三五辈，欣然具蓑笠。云有贤主人，鸡黍颇能给。便买蜻蛉舟，安能待惊蛰。中路值髯公，衣襦半沾湿。示我瑶华篇，芳香纷可袭。遂造幽人居，宾主花间揖。松梧饶古柯，茅茨告初葺。几杖高曾遗，灯火儿童集。开轩面太湖，渔舟黑如粒。峨峨冰雪姿，清光被原隰。思欲秉烛游，中宵坐复立。生憎蜂翼忙，止恨莺声涩。纵览及朝晖，鱼贯箯舆入。信宿客自留，白驹未须絷。
苏州郡学为范文正公故宅经过瞻礼有感而作
作者：宋琬
朝代：清
体裁：七言律诗

先贤宅是素王宫，树羽歌钟祀事同。泮璧自流君子泽，松杉犹有大臣风。科名在昔称吴会，冠盖于今胜鲁中。何事王珣偏佞佛，虎丘池馆一朝空。
苏幕遮·过广陵赵都宪故居怀友沂中翰泫然而作
作者：宋琬
朝代：清

竹西亭，歌吹地。廿四桥头，曾系青丝骑。坐上秋娘兼季次。侠客名姝，夜夜春风醉。孝廉船，丞相第。弦管凄凉，苔老朱门闭。燕子新从王谢例。太息回车，无限羊昙泪。
苏幕遮·过广陵赵都宪故居，怀友沂中翰，泫然而作
作者：宋琬
朝代：清
体裁：词

竹西亭，歌吹地。廿四桥头，曾系青丝骑。座上秋娘兼季次。侠客名姝，夜夜春风醉。孝廉船，丞相第。弦管凄凉，苔老朱门闭。燕子新从王谢例。太息回车，无限羊昙泪。
苕溪舟中和吴仲徵韵·其一
作者：宋琬
朝代：清
体裁：五言律诗

又向吴兴道，多惭物役牵。偶逢田父问，但说主人贤。橙橘香秋雨，蒹葭冷暮烟。村醪何处贳，须趁采菱船。
苕溪舟中和吴仲徵韵·其二
作者：宋琬
朝代：清
体裁：五言律诗

王孙赵承旨，健笔写湖山。草树微茫外，峰峦澹宕间。画图馀想像，屐齿得跻攀。景物须君补，经营莫放閒。
苦寒行·其一
作者：宋琬
朝代：清
体裁：古风

呜呼玄冥何不仁，冬来巧助天为疟。朔风惨淡吹枯桑，一夜寒威冻杀鹊。客子胡为怀苦辛，微躯累累婴关索。黑羊之裘裁至骭，毳毛落尽将为鞟。更长烛短万感集，手足欲僵眠复作。老奴鹑结冰在须，撼之不动睡如貉。君不见人家丝管夜未阑，氍毹翠被犹嫌薄。
苦寒行·其二
作者：宋琬
朝代：清
体裁：古风

去年冬至无尺雪，今年立冬雪盈尺。男儿那得效蛰虫，羁栖已逾期三百。长安煤价颇不溢，空囊萧涩何由索。多病支离人鬼关，船板为床况无席。友人伴我抵足眠，布衾如铁摩其脊。群星错落霜满天，猗嗟今夕诚何夕。君不见昨日秋官呼晚囚，朝来已作沟中腊。
苦热篇
作者：宋琬
朝代：清
体裁：古风

舣舟不能发，矧兹天气旸。河流才至骭，日中如沸汤。阳乌岂不渴，祝融何陆梁。兀坐地盈尺，展转髀肉伤。残书支作枕，偃息投匡床。蚊蚋率其群，以我充糇粮。揽衣还复起，触目飞�糠。晶晶麈尾柄，为尔徒摧戕。倚樯望河汉，朱鸟森光芒。初弦出片月，筦簟来微凉。鲂鱮跃潜濑，鹳鹢鸣方塘。安能奋羽翼，一举淩云翔。
苦雨叹
作者：宋琬
朝代：清
体裁：古风

昔年癸巳长安居，冥冥大雨十旬馀。彰义门中驾筏渡，千家百室无完庐。今年癸卯在西曹，灾蒸羁束方郁陶。银河倒注日复来，俄顷床足翻波涛。天道周回十年始，又看禾黍头生耳。沮洳壅巷沟渠潴，百堵高墉一时圮。我居旧隶执金吾，画栋虽存墙壁无。疾雷震雹撼窗牖，珠倾箭激侵肌肤。烧烛不燃蚊蚋出，同恶实繁蚤与虱。仇雠满眼驱不得，任其噆齧心如失。吁嗟乎，昔也高卧华堂边，桃笙雾縠常晏眠。今也何辜陷虎吻，泥首涂足谁为怜。桁无乾衣釜无粟，绣涩青苔连桎梏。泪痕随雨滴成沤，中夜吞声共僮仆。阊阖遥遥不可呼，帝飨钧天其醉乎。如闻下土衔冤者，何事频投玉女壶。
茅友苞母苏老夫人寿诗
作者：宋琬
朝代：清
体裁：七言律诗

金貂奕叶映朱门，钟郝徽音淑范存。挽鹿山中偕大隐，丸熊夜半启诸昆。联翩竞羡三珠树，胪唱还占五色云。介寿未须筇竹杖，北堂萱草日方暾。
荏平早发
作者：宋琬
朝代：清
体裁：五言律诗

盥栉因人起，劳劳估客装。星流霜逾白，月共柳争黄。梨枣新官税，蓬蒿古战场。停车问僮仆，更欲向何方。
菩萨蛮 闺情 再用药名二首
作者：宋琬
朝代：清

桃腮杏靥春风面。车前马上曾相见。蝉鬓退鸦黄。氤氲苏合香。泪光云母惨。絮絮灯心短。螺黛麝兰膏。凭谁赠阿娇。天门东畔天涯远。摧残豆蔻香痕浅。懊恼不留行。连敲砧杵声。细心挑锦字。远志侬愁记。翠钿共犀梳。封题好寄奴。
菩萨蛮 闺情 再用药名二首 其一
作者：宋琬
朝代：清
体裁：词

桃腮杏靥春风面。车前马上曾相见。蝉鬓退鸦黄。氤氲苏合香。泪光云母惨。絮絮灯心短。螺黛麝兰膏。凭谁赠阿娇。
菩萨蛮·其二
作者：宋琬
朝代：清
体裁：词

天门东畔天涯远。摧残豆蔻香痕浅。懊恼不留行。连敲砧杵声。细心挑锦字。远志侬愁记。翠钿共犀梳。封题好寄奴。
萤苑怀古
作者：宋琬
朝代：清
体裁：古风

昔予远行迈，祗役赴陇首。驱车洛阳道，岿然见高阜。土人鬻古瓦，莓苔一寸厚。大字开皇年，离宫此遗甃。当时宅天中，筐篚通九有。后王乃荒淫，失计东巡狩。缘山创飞甍，临江起广囿。条支贡异卵，渠叟来珍兽。庭燎燔都梁，高柯衣文绣。秋宵宴未央，流萤照朱牖。婕妤拜手敕，轻纨竞相斗。火齐不足侔，桂馆纷如昼。事与烽燧同，玉齿粲褒后。秦鹿一朝奔，卫鹤讵能守。我来访迷楼，荒榛窜鼯鼬。坐抚邗水流，兴亡叹车覆。空馀熠耀飞，年年满林岫。
落叶声
作者：宋琬
朝代：清
体裁：七言律诗

凉雨清宵铁骑鸣，晓看黄叶满阶平。欲飞且止初无定，乍聚还分似有情。寒响若为催去燕，春风曾共语流莺。壮怀无那桓司马，行到江潭感慨生。
董家口
作者：宋琬
朝代：清
体裁：七言绝句

昴毕横天欲四更，霜中篝火月中行。寒波咿轧鸣双桨，一片芦花睡鸭声。
蓦山溪
作者：宋琬
朝代：清

乌衣王谢，两世交情好。记在莫愁湖，把君手、方成一笑。风流张绪，杨柳正三春，看玉树，送仙舟，沿岸人围绕。虎头妙笔，宛尔丰神肖。金粟应前身，早朝回、翛然学道。高横尘尾，衣带禦炉烟，须认取，画图人，直历中书考。
蓦山溪
作者：宋琬
朝代：清

乌衣王谢，两世交情好。记在莫愁湖，把君手、方成一笑。风流张绪，杨柳正三春，看玉树，送仙舟，沿岸人围绕。虎头妙笔，宛尔丰神肖。金粟应前身，早朝回、翛然学道。高横麈尾，衣带禦炉烟，须认取，画图人，直历中书考。
蓦山溪·题戴葭湄画赵阆仙小像
作者：宋琬
朝代：清
体裁：词

乌衣王谢，两世交情好。记在莫愁湖，把君手、方成一笑。风流张绪，杨柳正三春，看玉树，送仙舟，沿岸人围绕。虎头妙笔，宛尔丰神肖。金粟应前身，早朝回、翛然学道。高横麈尾，衣带御炉烟，须认取，画图人，直历中书考。
虞美人·看花作
作者：宋琬
朝代：清

朱朱粉粉东风面。一夜开将遍。花神料得是针神。绣出枝枝叶叶一番新。黄鹂似向风姨诉。莫把花枝妒。赵家姊妹易相嗔。试看南枝如笑北枝颦。
虞美人·赋得「远游长儿子」
作者：宋琬
朝代：清
体裁：词

殊方流落频生子。舐犊真堪喜。寻医觅乳费商量。何况他年婚嫁为他忙。生长东吴同燕旅。不解齐人语。故园犹有旧柴桑。待得青春作伴好还乡。
虞美人·赋莉远游长儿子
作者：宋琬
朝代：清

殊方流落频生子。舐犊真堪喜。寻医觅乳费商量。何况他年婚嫁为他忙。生长东吴同燕旅。不解齐人语。故因犹有旧柴桑。待得青春作伴好还乡。
虞美人·过锡山秦园访留仙太史不遇作
作者：宋琬
朝代：清

辟疆园傍春申曲。翠壑喷哀玉。画桥宛转客来稀。惊起一双鸂鶒破烟飞。钓船空系垂杨下。兴尽须归也。蒋家新酿不曾酤。却笑酒杯也似故人疏。
虞美人·遣怀
作者：宋琬
朝代：清

一从勘破邯郸梦。遇饮长须痛。醉乡只道可藏愁。却被塞鸿呼起又从头。吴头楚尾经年寓。岸上牵船住。非关王粲怯登楼。自是吾家家法善悲秋。
虞美人·遣怀
作者：宋琬
朝代：清
体裁：词

一从勘破邯郸梦。遇饮长须痛。醉乡只道可藏愁。却被塞鸿呼起又从头。吴头楚尾经年寓。岸上牵船住。非关王粲怯登楼。自来吾家家法善悲秋。
虫声
作者：宋琬
朝代：清
体裁：七言律诗

耿耿双星隔绛河，乱蛩幽怨出平莎。美人帘外清商曲，壮士尊前变徵歌。为傍疏灯哀转剧，却怜明月语偏多。西堂有客中宵坐，九辩吟成奈尔何。
蜥蜴行
作者：宋琬
朝代：清
体裁：古风

退食苦炎热，披襟聊散帙。青蝇何营营，室小厌充溢。智勇两无施，未可张罗罼。承尘多蜥蜴，三五相俦匹。见蝇忽如怒，奋迅摇其乙。须臾翻静嘿，临敌转恐慄。将迩复敛身，欲动或屈膝。攻取势多端，精神乃专一。青蝇一何愚，忘情似亲昵。呼吸饱唇吻，百试不一失。未即尽驱除，去我心所嫉。吁嗟此小虫，暗合兵家术。始焉弩在机，终也刃出鞞。古来师老马，战胜未敢必。衰至则寡谋，祸机戒不密。可怜智伯头，竟为仇人漆。
蝶恋花·旅月怀人
作者：宋琬
朝代：清

月去疏帘才几尺。乌鹊惊飞，一片伤心白。万里故人关塞隔，南楼谁弄梅花笛。蟋蟀灯前欺病客。清影徘徊，欲睡何由得。墙角芭蕉风瑟瑟，生憎遮掩窗儿黑。
蝶恋花·旅月怀人
作者：宋琬
朝代：清
体裁：词

月去疏帘才数尺。乌鹊惊飞，一片伤心白。万里故人关塞隔。南楼谁弄梅花笛。蟋蟀灯前欺病客。清影徘徊，欲睡何由得。墙角芭蕉风瑟瑟。亏伊遮掩窗儿黑。
蝶恋花·月去疏帘才数尺
作者：宋琬
朝代：清

月去疏帘才数尺，乌鹊惊飞，一片伤心白。万里故人关塞隔，南楼谁弄梅花笛？蟋蟀灯前欺病客，清影徘徊，欲睡何由得？墙角芭蕉风瑟瑟，生憎遮掩窗儿黑。
蝶恋花·桃叶渡旧用小舟，乱流而济，今易以桥，往来差便，而名实不副，虑往迹之湮也，作此词
作者：宋琬
朝代：清
体裁：词

一曲清淮围画阁。桃叶桃根，髻子新梳掠。不畏风波江上作。长篙自有王郎捉。谁向津头施略彴。高架虹梁，偃卧青龙角。寄语黄姑依样学。填河不复劳乌鹊。
蝶恋花·相思鸟
作者：宋琬
朝代：清

两两文禽长并宿。浅碧殷红，毛羽如新沐。共命迦陵真眷属。雕笼合用连枝木。飞去衔花归啄粟。雄往雌来，似恋黄金屋。毕竟斑鸠鹰眼毒。晴时相唤阴时逐。
蝶恋花·送春
作者：宋琬
朝代：清

借问东君何所似。骀荡风流，性格如游子。才过清明兼上巳。暼然兴尽思乡里。万树娇红千树紫。那忍相抛，便付东流水。春风也恐多情死。杜鹃声里潜归矣。
蝶恋花·送春
作者：宋琬
朝代：清
体裁：词

借问东君何所似。骀荡风流，性格如游子。才过清明兼上巳。瞥然兴尽思乡里。万树娇红千树紫。那忍相抛，便付东流水。春风也恐多情死。杜鹃声里潜归矣。
蝶恋花·闺中秋月
作者：宋琬
朝代：清

恨杀广寒宫里兔。闯入纱窗，无计驱他去。若是嫦娥怜妾苦。只应长伴愁人住。无奈团圆才十五。渐渐亏来，做出愁眉妩。说向天边儿女语。人间薄命侬和汝。
蝶恋花·闺中秋月
作者：宋琬
朝代：清
体裁：词

恨煞广寒宫里兔。闯入纱窗，无计驱他去。若是嫦娥怜妾苦。只应长伴愁人住。无奈团圆才十五。渐渐亏来，做出愁眉妩。说向天边儿女语。人间薄命侬和汝。
蟂矶
作者：宋琬
朝代：清
体裁：五言律诗

别渚王姬馆，危矶帝妹祠。空山悲杜宇，深夜舞冯夷。赭岸如三峡，青峰接九疑。佩环风雨降，英爽遍云旗。
蟋蟀吟
作者：宋琬
朝代：清
体裁：古风

星晰晰，风凄凄，银釭欲灭络纬啼。一听搅人眠，再听沾人衣。朦胧不复辨虫语，哀鸣疑是杞梁妻。蜾裸在桑蝉在柳，尔独何为床下栖。我闻蜀帝之魂化为鸟，伯奇冤愤为伯劳。放臣逐子，弃妾怨友，形体有时灭，精诚郁难销。尔岂积怨深痛之所感，胡为乎迎霜泣露而悲号。乍长鸣，忽短歌。草根趯趯群相和，羽声断绝商声多。客子无衣不能饭，嗈嗈况有南飞雁。
蟠塘道中·其一
作者：宋琬
朝代：清
体裁：七言绝句

江过浔阳路几湾，柳条初落鸟关关。布帆莫怨东风缓，看遍青青两岸山。
蟠塘道中·其三
作者：宋琬
朝代：清
体裁：七言绝句

镇日摊书面翠微，白云层叠抱柴扉。寻源不待桃花发，便欲移家买钓矶。
蟠塘道中·其二
作者：宋琬
朝代：清
体裁：七言绝句

花朝未届草萋萋，沙渚烟村望欲迷。归雁数行皆北去，那堪风雨鹧鸪啼。
蟠塘道中·其四
作者：宋琬
朝代：清
体裁：七言绝句

春风连夜满牙旗，此去黄州两日期。稚子贪趋上元节，老夫欲补昨游诗。
行乐词·其一
作者：宋琬
朝代：清
体裁：七言绝句

阿环颇解爱花红，学语阿端亦渐工。更喜阿鸿知斗草，袖藏蝴蝶戏衰翁。
行乐词·其七
作者：宋琬
朝代：清
体裁：七言绝句

霜露年年隔墓门，归骑竹马荐鸡豚。夜台此日悲还喜，松柏成围始举孙。
行乐词·其三
作者：宋琬
朝代：清
体裁：七言绝句

仲子唐符在命宫，桑弧聊抵六钧弓。他年汝作千夫长，橐犍来迎百岁翁。
行乐词·其九
作者：宋琬
朝代：清
体裁：七言绝句

相人陈叟旧知名，许我芝兰晚更荣。若使渠言如许负，篮舆不复倩门生。
行乐词·其二
作者：宋琬
朝代：清
体裁：七言绝句

大男牵挽镇相从，身渐长来代短筇。母是蒙师教鲁论，兄呼小弟作吴侬。
行乐词·其五
作者：宋琬
朝代：清
体裁：七言绝句

三间笠泽鱼鳞屋，双桨松江鸭嘴船。长大从吾钓秋水，大儿捩舵小儿牵。
行乐词·其八
作者：宋琬
朝代：清
体裁：七言绝句

汝姊书来喜倍增，王郎百两报亲迎。尔曹抱入乌衣巷，敢认封胡是外甥。
行乐词·其六
作者：宋琬
朝代：清
体裁：七言绝句

吴趋方语听难真，阿姆教成句句新。来岁定归庄岳里，众咻端不耐齐人。
行乐词·其十
作者：宋琬
朝代：清
体裁：七言绝句

薜萝为带蕙为裾，华发差宜下泽车。投老自依金粟佛，课儿唯有石仓书。
行乐词·其四
作者：宋琬
朝代：清
体裁：七言绝句

三男丰骨玉棱棱，也与田文一日生。食客满堂翁自喜，莫留狗盗与鸡鸣。
行路难
作者：宋琬
朝代：清
体裁：古风

少年不耕复不畬，行旅我猎贾我渔。昼探赤丸乘白马，杜陵韦曲公然居。司隶校尉不敢问，公孙丞相徒嗟吁。君不见封爵由来有捷径，告密一纸牢修书，锦衣高盖惊里闾。身不必贤良书，名不必茂才举。便便饱五经，岂若工三语。乡里小儿车上舞，大字新衔谒府主。三年前在廊下趋，白头老儒徒踽踽。汉家公卿半刀笔，平阳之后有丙吉。家家少牢祀酂侯，有儿莫读天人策。驷马银鞍金作鱼，何足道哉二千石。
行路难
作者：宋琬
朝代：清

身不必贤良书，名不必茂才举。便便饱五经，讵若工三语。乡里小儿车上舞，大字新衔谒府主。三年前在廊下趋，白头老儒徒踽踽。汉家公卿半刀笔，平阳之后有丙吉。家家小牢祀酂侯，有儿莫读《天人策》。驷马银鞍金作鱼，何足道哉二千石！
西峰雨中作
作者：宋琬
朝代：清
体裁：五言律诗

襆被星河近，人同野鸟栖。片云孤嶂起，一雨万松迷。城郭微微见，峰峦漠漠低。不妨苔路滑，更欲杖青藜。
西江月·久客杭州，归云间度岁，儿辈竞索衣帛，作此自嘲
作者：宋琬
朝代：清
体裁：词

老去霜颠种种，归来绣褓重重。辛盘银烛画堂中。第一生平好梦。争学传柑索枣，挽须交问衰翁。空囊更比少陵穷。那有天吴紫凤。
西江月·二男阿环日者家云长当学武三男阿端以五月五日生忽屈睟盘口号志喜
作者：宋琬
朝代：清

只合呼他豕犬，漫誇图画麒麟。与儿戏戴小纶巾。果否提戈取印。莫学王家镇恶，争如齐相田文。敢期他日大吾门。孝弟耕田有份。
西江月·二男阿环，日者家云长当学武，三男阿端，以五月五日生，忽届晬盘，口号志喜
作者：宋琬
朝代：清
体裁：词

只合呼他豚犬，漫誇图画麒麟。与儿戏戴小纶巾。果否提戈取印。莫学王家镇恶，争如齐相田文。敢期他日大吾门。孝弟耕田本分。
西江月·无题
作者：宋琬
朝代：清

倾国先呈皓齿，灵心暗托瓠犀。麝兰香沁茗瓯时。中有醍醐妙理。春笋纤纤半露，灯前低敛娥眉。禅心果否絮黏泥。珍重阿难戒体。
西江月·无题
作者：宋琬
朝代：清
体裁：词

倾国先呈皓齿，灵心暗托瓠犀。麝兰香沁茗瓯时。中有醍醐妙理。春笋纤纤半露，灯前低敛蛾眉。禅心果否絮粘泥。珍重阿难戒体。
西江月·秋花有名粉茉莉者
作者：宋琬
朝代：清
体裁：词

姑射山头冰雪，仙人散作云霞。嫣红姹紫让夭斜。略似文君新寡。最爱章江木本，居然压倒群葩。娇香冷蕊较争些。婢学夫人其亚。
西江月·秋花有名粉茉莉者
作者：宋琬
朝代：清

姑射山头冰雪，仙人散作云霞。嫣红姹紫让夭斜。略似文君新寡。最爱章江木本，居然压倒群葩。娇香冷蕊较争些，婢学夫人其亚。
西江月·索林铁崖侍史絮铁不见，作此嘲之
作者：宋琬
朝代：清
体裁：词

阅尽古今侠女，肝肠谁得如他。儿家郎罢太心多。金屋何须重锁。羞说馀桃往事，怜卿勇过庞娥。千呼万唤出来么。君曰期期不可。
西江月·舟中见丽人
作者：宋琬
朝代：清
体裁：词

渌水芙蓉掩映，青蛾欲展还颦。琉璃千顷碧无痕。怎敌横波一寸。画舫摇摇近岸，岸边偷觑防嗔。长年何幸得相亲。半晌输他福分。
西江月·舟中见丽人
作者：宋琬
朝代：清

渌水芙蓉掩映，青蛾欲展还颦。琉璃千顷碧无痕。恁敌横波一寸。画舫摇摇近岸，岸边偷觑防嗔。长年何幸得相亲。半晌输他福分。
西江月·钱唐门外作
作者：宋琬
朝代：清

白马千群浪涌，银山万叠天高。钱唐潮似广陵涛。近日潮声草草。往昔绿荫黄鸟，于今野水红桥。西陵松柏久萧条。何处孤坟苏小。
西江月·钱唐门外作
作者：宋琬
朝代：清
体裁：词

白马千群浪涌，银山万叠天高。钱唐潮似广陵潮。近日潮声草草。往昔绿阴黄鸟，于今野水红桥。西陵松柏久萧条。何处孤坟苏小。
见月
作者：宋琬
朝代：清
体裁：古风

雨师将倦勤，兼旬未停辔。窃恐瑶台倾，月娥亦憔悴。长天彗层云，皎皎东南出。忽似久盲人，去我眼中翳。又如佳客至，跫然岂遑寐。避湿屡移床，弗离寻尺位。草虫变其响，高下闻歌吹。瓦樽聊自斟，忧人易为醉。
角声
作者：宋琬
朝代：清
体裁：七言律诗

一更初奏五更终，画角长随万里风。夜月飘摇沙碛外，晓霜呜咽戍楼中。飞来雨雪嘶边马，散入川原起塞鸿。解道秋听殷地发，白头愁杀杜陵翁。
诏狱行
作者：宋琬
朝代：清

秋官署中有老吏，能说先朝诏狱事。当时国是日纷纭，太阿柄倒归阉寺。天子高居问尚公，公卿标榜排清议。遂有群凶作爪牙，贙虎苍鹰最毛鸷。长乐宫前传片纸，金吾夜半飞缇骑。卫尉将军身姓许，提点官旗北镇抚。谳决惟增王甫欢，累囚难解张汤怒。洗垢新悬沉命法，挥毫已入追魂簿。甫闻北阙杀刘陶，旋见西亭尸窦武。白骨交撑裹赭衣，残骸谁敢收黄土。尔曹自谓盘根株，杀人狐媚夸良图。岂知神理有反覆，昊天明明安可诬。神奸脱距竞菹醢，亦有然脐当路衢。长安万姓歌且舞，卖钗鬻钏沽醍醐。海水群飞桑亩移，俯仰乾坤又一时。三君八俊俱尘土，膺滂田窦无坟基。彤管堪嗟《酷吏传》，青苔半蚀《党人碑》。我今何为淹此室，圜扉白日啼寒鸱。冤魂欲招不敢出，但闻阴风萧飒中心悲。中心悲，泪盈把。酹酒呼皋陶，皋陶竟喑哑。古来万事难问天，蚕室谁怜汉司马。君不见城上乌，啄人曾不问贤愚。新鬼衔冤向都市，年年寒食声呜呜。
诏狱行
作者：宋琬
朝代：清
体裁：古风

秋官署中有老吏，能说先朝诏狱事。当时国是日纷纭，太阿柄倒归阉寺。天子高居问尚公，公卿标榜排清议。遂有群凶作爪牙，贙虎苍鹰最毛鸷。长乐宫前传片纸，金吾夜半飞缇骑。卫尉将军身姓许，提点官旗北镇抚。谳决惟多王甫欢，累囚欲辩张汤怒。洗垢新悬沈命法，挥毫已入追魂簿。甫闻北阙杀刘陶，旋见西亭尸窦武。白骨交撑裹赭衣，残骸谁敢收黄土。尔曹自谓盘根株，杀人狐媚誇良图。岂知神理有反覆，昊天明明安可诬。神奸脱距竞菹醢，亦有然脐当路衢。长安万姓歌且舞，卖钗鬻钏沽醍醐。海水群飞桑亩移，俛仰乾坤又一时。三君八俊俱尘土，膺滂田窦无坟基。彤管堪嗟《酷吏传》，青苔半蚀《党人碑》。我今胡为淹此室，圜扉白日啼寒鸱。冤魂欲招不敢出，但闻阴风萧飒中心悲。中心悲，泪盈把。酹酒呼皋陶，皋陶竟喑哑。古来万事难问天，蚕室谁怜汉司马。君不见城上乌，啄人曾不问贤愚。新鬼衔枚向都市，年年寒食声呜呜。
读剑南集
作者：宋琬
朝代：清
体裁：七言绝句

高人最爱孔巢父，佳句惊看陆放翁。欲画衣冠无妙手，松江绣刺比来工。
读周栎园诗有钞书续旧忘之句广其意和韵四首时中秋后二日也·其三
作者：宋琬
朝代：清
体裁：五言律诗

枫林摇白露，一叶掠船凉。归燕晓辞幕，寒螀夜到床。长贫知仆性，百感对僧忘。婚嫁欣无累，将从达者量。
读周栎园诗有钞书续旧忘之句广其意和韵四首时中秋后二日也·其二
作者：宋琬
朝代：清
体裁：五言律诗

孤帆闻过雁，敢告候初凉。忽忆沧洲梦，应閒白石床。鹭鸥眠自稳，魑魅笑相忘。莫测皇天意，书空且自量。
读周栎园诗有钞书续旧忘之句广其意和韵四首时中秋后二日也·其四
作者：宋琬
朝代：清
体裁：五言律诗

万井砧声里，天风为客凉。浊醪难独醉，好友忆连床。海曲归何晚，山阴兴不忘。残生须自卜，詹尹岂能量。
读钱湘灵黄粱祠诗有感·其一
作者：宋琬
朝代：清
体裁：七言绝句

邯郸城外草荒荒，今古悲欢梦几场。将相功名才一瞬，人间难熟是黄粱。
读钱湘灵黄粱祠诗有感·其三
作者：宋琬
朝代：清
体裁：七言绝句

车马劳劳叹载驰，古人未醒后人痴。我今何事关三木，莫似卢生噩梦时。
读钱湘灵黄粱祠诗有感·其二
作者：宋琬
朝代：清
体裁：七言绝句

去年奉使江南返，曾憩征鞍古道傍。自料枕中无好梦，祗应沉醉笑卢郎。
谈长益以诗过唁次韵
作者：宋琬
朝代：清
体裁：七言律诗

湖上吞声成死别，望门止止竟何投。家如骤雨浮萍散，身似经霜病叶留。梁狱书成人已老，蓟门花落客重游。欲知邹衍呼天处，验取萧萧雪满头。
谒韩昌黎祠
作者：宋琬
朝代：清
体裁：古风

先生海岳姿，实践圣贤奥。介立贞元朝，正气何浩浩。著论续微言，传薪在原道。微公表章力，孰障狂澜倒。兹邦乃故里，庙模俨圭瑁。乡人困豺虎，生齿嗟凋耗。安得奋云旗，再息鳄鱼暴。泰山不可跻，俯仰馀深悼。明禋展奉笾，馀生愿执扫。九原风雨中，英爽冀来告。
谢雪子上人
作者：宋琬
朝代：清
体裁：七言绝句

闻道春风欲杖藜，杏花开遍画桥西。迩来官舍如僧舍，不敢逢迎过虎溪。
贞媛竞烈篇
作者：宋琬
朝代：清
体裁：古风

三晋由来多义媛，津吏之女弓工妻。不惜捐躯脱父难，高风千古难攀跻。河东侯氏家素封，森森二子如游龙。乡里咸推万石君，闺门之内何雍容。大妇能条桑，少妇职中厨。婉彼诸小姑，年各十五馀。缟衣綦履性所适，明珰不羡青珊瑚。女史幼娴张壮武，文雅还过班婕妤。夜织流黄不下堂，阿母顾之颜相庄。春风高绾珍珠箔，乳燕交栖文杏梁。一朝冀北起风尘，戈鋋蔽日来黄巾。軨前人头后妇女，大搜里巷罗金银。尽室吞声哭掩面，阿母从容色不变。手指寒泉顾两男，以井为棺汝我殓。诸妇跃入诸姑随，牵衣连袂如鱼贯。更有婢妾三五人，含笑相将赴幽竁。生当侍侧死当媵，皓齿明眸托修绠。帘幕三秋锦瑟寒，辘轳千尺芙蓉冷。愿将碧水照丹心，耻向黄沙筑青冢。韩侯白马从东来，停车再拜为徘徊。輶轩使者报天子，千年再见青陵台。吁嗟乎，生民不幸逢天宝，家室仳离不自保。多少悬金拖玉人，左建高牙右羽葆。塌翼垂头安足论，终当汩没如秋草。谁为刘向操彤管，似此幽贞世所罕。人生百年会有尽，茫茫天地孰修短。老夫作歌情默默，唾壶击缺悲填臆。君不见豫让桥边日月昏，坐令壮士无颜色。
贺严庶华成武进士给假归娶
作者：宋琬
朝代：清
体裁：七言律诗

羡君伯仲曲江游，先后看花玉殿秋。汉代公孙誇射策，班家小弟易封侯。柏梁宴罢歌朱鹭，锦里归来控紫骝。燕喜更看盈百两，宫袍赐出映吴钩。
贺房皓如别驾超拜宪副
作者：宋琬
朝代：清
体裁：七言律诗

王师已奏安澜绩，圣主方思曲突功。武库从来推杜预，长城今日借韩公。早娴方略轻裘外，伫见澄清揽辔中。闻道酬庸犹未已，麒麟绘罢赐彤弓。
贺新郎·为侍御杨琢庵题像
作者：宋琬
朝代：清
体裁：词

野鹤昂藏意。是当年、弹文柱后，杨球司隶。骢马连钱霄汉上，骑出五侯争避。谁信道、蛾眉见忌。飘泊东南天地外，长五湖、不待官家赐。逢醉尉，防其詈。虎头妙笔真无二。写元龙豪举，不似三闾憔悴。历遍九州夷险路，惟有醉乡堪寄。更许我、入林把臂。二八婵娟弹锦瑟，倩尊前、暂搁英雄泪。歌既阕，唾壶碎。
贺新郎·为侍禦杨琢庵题像
作者：宋琬
朝代：清

野鹤昂藏意。是当年、弹文柱后，杨球司隶。骢马连钱霄汉上，骑出五侯争避。谁通道、蛾眉见忌。飘泊东南天地外，长五湖、不待官家赐。逢醉尉，防其詈。虎头妙笔真无二。写元龙、豪举不似，三闾憔悴。历遍九州夷险路，惟有醉乡堪寄。更许我、入林把臂。二八婵娟弹锦瑟，傅尊前、暂阁英雄泪。歌既阕，唾壶碎。
贺新郎·为杨汉人纳姬作
作者：宋琬
朝代：清

宝镜娇鸾舞。恰兰舟、迎来桃叶，香凝金缕。八月广陵秋色好，吹上远山眉妩。问今夕、三星在户。廿四桥头明月在，倩红牙翠管翻新谱。情定句，为郎补。妆成倦倚梅花坞。问檀郎、未谙心性，偷询鹦鹉。咫尺蓬山谁得到，长是君家为主。算只有、信陵公子。一片雄心无处寄，向温柔队里寻乡土。歌且醉，戍筹五。
贺新郎·为杨汉人纳姬作
作者：宋琬
朝代：清
体裁：词

宝镜娇鸾舞。恰兰舟、迎来桃叶，香凝金缕。八月广陵秋色好，吹上远山眉妩。问今夕、三星在户。廿四桥头明月在，倩红牙翠管翻花谱。情定句，为郎补。妆成倦倚梅花坞。问檀郎、未谙心性，偷询鹦鹉。咫尺蓬山谁得到，长是君家为主。算只有、信陵公子。一片雄心无处寄，向温柔队里寻乡土。歌且醉，戍筹五。
贺新郎·为龚芝麓先生寿
作者：宋琬
朝代：清
体裁：词

白雪诗盈卷。笑微躯、未堪众嫭，几从严谴。公也缨冠骖欲解，知己感恩双泫。身已似、三眠残茧。洛下重来刘梦得，问种桃、道士花深浅。陪剑履，两眉展。丹心皎皎风雷显。佐天家、醴资曲糵，医需和扁。社稷臣元推汲黯，过眼白衣苍犬。请礼数、今宵都免。龙马精神方健在，补宗彝、藻火垂虞典。歌进酒，烛频剪。
贺新郎·吴园次太守五十初度
作者：宋琬
朝代：清

山水菰城好。算从来、风流刺史，柳颜双表。君自玉皇香案吏，谪向方壶员峤。隼旟至、豺狼立扫。鸣鼓放衙无个事，对堂中、六客摅长啸。谁唤起，孙莘老。骈阗士女欢相告。道吾君、今年称艾，朱颜弥皎。百榼千觚齐拜舞，不似醉翁潦倒。佳客有、邹枚颜鲍。洗盏高台临翠巘，任觥筹、历乱霜天晓。何足羡，中书考。
贺新郎·将发广陵，黄仙裳以诗来索赠，作此词答之
作者：宋琬
朝代：清
体裁：词

双桨将鸣也。投半刺、汝南叔度，丰姿閒雅。倒屣延君居上座，谈笑风生朱夏。长太息、娉婷未嫁。袖出明珠三百斛，是元和、而上开元下。堪把臂，远公社。相思久矣相逢乍。立斯须、回帆羯鼓，为君重打。同学少年多不贱，强半五陵衣马。谁信道、黄钟喑哑。载酒陈琳荒冢畔，是当年、曾遇知音者。千载后，尔其亚。
贺新郎·方绣山同年长郎新娶
作者：宋琬
朝代：清

海燕雕梁语。认乌衣、旧家宅巷，双栖偕旅。小谢翩翩如逸少，千里骅骝初举。羡孔雀、屏风开处。家在凤凰台畔住，紫鸾车、族拥吹箫侣。天付与，元霜杵。阿翁早解渊明组。记摩挲、掌中英物，石麟誇汝。佳妇佳儿双白璧，诗奏兰陔华黍。刘表男儿才尺许。欲倩蹇修他日后，卜西邻、勉娶田家女。呼老友，烹肥羜。
贺新郎·方绣山同年长郎新娶
作者：宋琬
朝代：清
体裁：词

海燕雕梁语。认乌衣、旧家宅巷，双栖偕旅。小谢翩翩如逸少，千里骅骝初举。羡孔雀、屏风开处。家在凤凰台畔住，紫鸾车、簇拥吹箫侣。天付与，玄霜杵。阿翁早解渊明组。记摩挲、掌中英物，石麟誇汝。佳妇佳儿双白璧，诗奏兰陔华黍。刘表男儿才尺许。欲倩蹇修他日后，卜西邻、勉娶田家女。呼老友，烹肥羜。
贺新郎·杨商贤病起话旧赋此志感
作者：宋琬
朝代：清

吾辈今衰也。忆当年、偕游诸子，天街跃马。跋扈飞扬惊四座，况有祢衡善骂。同醉酒、昭王台下。袒裼高楼呼五白，和悲歌、旁若无人者。怀古昔，追风雅。回头万事成飘瓦。况新来、友仁凋丧，船馀书画。恻鎗山阳思旧赋，邻笛何堪中夜。算只有、穷愁东野。桃叶渡头聊卜筑，问秋娘、尚复能妖冶。君不语，泪盈把。
贺新郎·杨商贤病起话旧，赋此志感
作者：宋琬
朝代：清
体裁：词

吾辈今衰也。忆当年、偕游诸子，天街跃马。跋扈飞扬惊四座，况有祢衡善骂。同酹酒、昭王台下。袒裼高楼呼五白，和悲歌、旁若无人者。怀古昔，追风雅。回头万事成飘瓦。况新来、友仁凋丧，船馀书画。恻怆山阳思旧赋，邻笛何堪中夜。算只有、穷愁东野。桃叶渡头聊卜筑，问秋娘、尚复能妖冶。君不语，泪盈把。
贺新郎·登燕子矶阁望大江作
作者：宋琬
朝代：清

绝壁衔飞阁。倚寒空、嶒嵘窈窕，是谁雕琢。六代兴亡如逝水，烟冷千寻铁索。梦不到、乌衣帘箔。结绮临春歌舞散，大江流、尚绕青山郭。悲自语，檐边铎。滔滔东下风涛作。俯层阑、鼋鼍出没，雪山喷薄。况是清秋明月夜，何处船楼吹角。早惊起、南飞乌鹊。估客船从巴蜀下，看帆樯、半向青天落。吾欲醉，骑黄鹤。
贺新郎·登燕子矶阁，望大江作
作者：宋琬
朝代：清
体裁：词

绝壁衔飞阁。倚寒空、嶒嵘窈窕，是谁雕琢。六代兴亡如逝水，烟冷千寻铁索。梦不到、乌衣帘箔。结绮临春歌舞散，大江流、尚绕青山郭。悲自语，檐边铎。滔滔东下风涛作。俯层栏、鼋鼍出没，雪山喷薄。况是清秋明月夜，何处楼船吹角。早惊起、南飞乌鹊。估客船从巴蜀下，看帆樯、半向青天落。吾欲醉，骑黄鹤。
贺新郎·萧山任千之成进士归里作此词以赠之
作者：宋琬
朝代：清

我爱任公子。把珊瑚、纶竿垂处，六鳌连起。三百人中君最少，赋奏天颜有喜。暂劳汝、烹鲜妙指。杏苑看花青丝骑，敧帽檐、蹋遍长安市。喧骤贵，洛阳纸。宫袍画锦高阳里。恰湘湖、蒪丝正熟，故人来止。一笑登堂开家酿，盘有青梅朱李。鸡再唱、老夫醉矣。万里长风方破浪，羡龚黄、事业从兹始。天下士，独卿耳。
贺新郎·萧山任干之成进士归里，作此词以赠之
作者：宋琬
朝代：清
体裁：词

我爱任公子。把珊瑚、纶竿垂处，六鳌连起。三百人中君最少，赋奏天颜有喜。暂劳汝、烹鲜妙指。杏苑看花青丝骑，欹帽檐、蹋遍长安市。喧骤贵，洛阳纸。宫袍昼锦高阳里。恰湘湖、莼丝正熟，故人来止。一笑登堂开家酿，盘有青梅朱李。鸡再唱、老夫醉矣。万里长风方破浪，羡龚黄、事业从兹始。天下士，独卿耳。
贺新郎·题《松鹤图》为金镇远宪长寿
作者：宋琬
朝代：清
体裁：词

甲第谁能亚。一堂中、谢家珠树，鲍家骢马。善体重华钦恤意，清问先于矜寡。早贯索、光芒退舍。父老扶筇来献兕，道驺虞、幡下无冤者。天赐与，万间厦。蹁跹双鹤孤山下。似君侯、雄姿磊落，风期潇洒。松底茯苓千岁外，堪佐锦堂杯斝。且莫把、玉山颓也。三竺六桥新雨后，恰笙歌、画舫公馀暇。游秉烛，留佳话。
贺新郎·题松鹤图为金镇远宪长寿
作者：宋琬
朝代：清

甲第谁能亚。一堂中、谢家珠树，鲍家骢马。善体重华钦恤意，清问先于矜寡。早贯索、光芒退舍。父老扶筇来献兕，道驺虞、幡下无冤者。天赐与，万间厦。蹁跹双鹤孤山下。似君侯、雄姿磊落，风其潇洒。松底茯苓千岁外，堪佐锦堂杯斝。且莫把、玉山颓也。三竺六桥新雨后，恰笙歌、画舫公馀暇。游秉烛，留佳话。
贺新郎二首
作者：宋琬
朝代：清

双桨将鸣也。投半刺、汝南叔度，丰姿閒雅。倒屣延君居上座，谈笑风生朱夏。长太息、娉婷未嫁！袖出明珠三百斛，是元和、而上开元下。堪把臂，远公社。相思久矣相逢乍，立斯须、回帆羯鼓，为君重打。同学少年多不贱，强半五陵裘马。谁通道黄钟喑哑？载酒陈琳荒冢畔，是当年、曾遇知音者。千载后，尔其亚。白雪诗盈卷，笑微躯、未堪众嫭，几从严谴。公也缨冠骖欲解，知己感恩双泫。身已似、三眠残茧。洛下重来刘梦得，问种桃、道士花深浅。陪剑履，两肩展。丹心皎皎风雷显。佐天家、醴资麴蘖，医需和扁。社稷臣元推汲黯，过眼白衣苍犬。清礼数今宵都免。龙马精神方健在，补宗彝、藻火垂虞典。歌进酒，烛频剪。
贺新郎二首·其一
作者：宋琬
朝代：清

双桨将鸣也。投半刺、汝南叔度，丰姿閒雅。倒屣延君居上座，谈笑风生朱夏。长太息、娉婷未嫁！袖出明珠三百斛，是元和、而上开元下。堪把臂，远公社。相思久矣相逢乍，立斯须、回帆羯鼓，为君重打。同学少年多不贱，强半五陵裘马。谁通道黄钟喑哑？载酒陈琳荒冢畔，是当年、曾遇知音者。千载后，尔其亚。
贺新郎二首·其二
作者：宋琬
朝代：清

白雪诗盈卷，笑微躯、未堪众嫭，几从严谴。公也缨冠骖欲解，知己感恩双泫。身已似、三眠残茧。洛下重来刘梦得，问种桃、道士花深浅。陪剑履，两肩展。丹心皎皎风雷显。佐天家、醴资麴蘖，医需和扁。社稷臣元推汲黯，过眼白衣苍犬。清礼数今宵都免。龙马精神方健在，补宗彝、藻火垂虞典。歌进酒，烛频剪。
贺曾庭闻举孝廉
作者：宋琬
朝代：清

谁言才子竟蹉跎，天马西徕万里过。名姓在秦张禄贵，文章入洛陆机多。汉廷伫奏《凌云》笔，羌笛争传出塞歌。陇上梅花凭驿使，好将双鲤下黄河。
贺曾庭闻举孝廉
作者：宋琬
朝代：清
体裁：七言律诗

谁言才子竟蹉跎，天马西徕万里过。名姓在秦张禄贵，文章入洛陆机多。汉廷伫奏淩云笔，羌笛争传出塞歌。陇上梅花凭驿使，好将双鲤下黄河。
贺王玉铭先生补大司寇
作者：宋琬
朝代：清
体裁：七言律诗

帝念皋陶旧股肱，丝纶特简晋秋卿。关西家世留金镜，北斗勋名正玉衡。驷马闾高瞻德里，驺虞幡下起欢声。已知春满圜扉草，力为重华广好生。
贺范相国长公晋少中丞次公选入翰林
作者：宋琬
朝代：清
体裁：五言排律

昭代开新运，元臣起旧都。中原当草昧，一德借匡扶。天祚神尧历，功符大禹谟。芳兰元并秀，威凤本双雏。扈圣风云际，连镳日月衢。弹文临御仗，视草近香炉。骢马回鳷鹊，银鱼映柏乌。宣麻看虎拜，珥笔继龙图。夙借鸿钧力，欣逢盛事俱。宫墙窥二妙，真羡鲤庭趋。
赋别陈云翼入试北闱
作者：宋琬
朝代：清
体裁：五言律诗

相逢脩禊日，曾共采兰舟。古寺闻钟歇，名山载酒游。龙媒元冀野，骏骨在幽州。青眼高歌意，期君百尺楼。
赋谢张举之比部
作者：宋琬
朝代：清
体裁：七言律诗

琅珰悲咽不胜情，犹喜君来典贯城。敢望左骖归石父，好将七尺付虞卿。灯前饥鼠如人立，夜半啼乌杂鬼声。烦语云霄旧知己，须眉倘肯念平生。
赋赠方尔止·其一
作者：宋琬
朝代：清
体裁：古风

余生穷海陬，夙昔寡俦侣。侧闻古人风，定交在臼杵。微尚审所谐，未致轻相许。眷言采芙蓉，遥遥隔江渚。一朝至南徐，乃见孔文举。轩豁披心胸，渊立托毫楮。良友若新姻，似欲忘羁旅。三复瑶华音，何以报尔汝。论文共吴沈，残月共高炬。客有馈鲈鱼，炊藜夜深煮。
赋赠方尔止·其二
作者：宋琬
朝代：清
体裁：古风

孔翠云间翔，凫鹥泽中趋。赤骥弗遭时，未免为辕驹。子云鄙雕虫，方朔叹侏儒。往往英雄人，矢志成酒徒。与子逢世乱，间关走崎岖。谁言乡县异，不嗟道里殊。执手临江楼，旌旆满山隅。黄云暗西北，日夕群鸥呼。利剑不在手，四顾无良图。来隐具扁舟，卬其惟尔须。
赠刘在中
作者：宋琬
朝代：清
体裁：七言律诗

江城落日见旌旗，有客登楼索笛吹。高眼双悬湖海外，孤舟半系荻芦漪。短车颂酒怀非浅，长铗依人事可悲。愧我空囊如白雪，为君结佩采留夷。
赠刘殷卿茂才
作者：宋琬
朝代：清
体裁：七言律诗

几年不见草玄亭，塞上相依泣鹡鸰。綵笔已惊能作赋，白头将老愧传经。孤城落日悲羌管，八月浮槎动客星。伴我南征寻禹穴，山阴道上万峰青。
赠别张举之颁诏旋里·其一
作者：宋琬
朝代：清
体裁：七言律诗

愁中骊唱讵堪闻，生死交情独有君。西省白云堪涕泪，东风黄鸟又离群。孤槎须系扶桑树，双屐还披泰岳文。别后绨袍谁复念，柳绵花蕊总纷纷。
赠别张举之颁诏旋里·其二
作者：宋琬
朝代：清
体裁：七言律诗

三世论交骨肉如，况逢多难倍怜予。赭衣敢信仍无恙，华发相看恨有馀。到海鲛人惊汉节，还家燕子逐潘舆。惠连若问燕台客，为达枯鱼半纸书。
赠别张苍伯归里
作者：宋琬
朝代：清
体裁：古风

公孙昔未遇，海上牧豪猪。一旦蹑麻鞋，射策承明庐。吾友张伯子，千里称騊駼。观书洞百家，作赋鄙三都。及余同濩落，偃蹇守菰芦。众人尊其耳，笑我为辕驹。抗怀千载外，高论追黄虞。酒酣灭明烛，残雪埋户枢。盛年去如波，况乃忧患俱。上书来阙下，名动卿大夫。余方脱罻罗，握手天一隅。欲上昭王台，蔓草久榛芜。感兹拂衣去，不乞步兵厨。投老转惜别，欲去复踟蹰。贱子怀更苦，不敢思莼鲈。故园北山北，松桧交笙竽。君归幸相思，好梦安可无。
赠别方绣山年兄
作者：宋琬
朝代：清
体裁：古风

世庙之四年，临轩再传制。鹓鸾集彤庭，骅骝刷幽蓟。我友龙眠君，长余近十岁。同拜小司徒，盐铁参会计。粉署颇幽閒，燕好若唐棣。往往杯酒间，从容问家世。羡人乃多男，各陨弓裘涕。后先持符节，遥遥去荒裔。鸿雁日南翔，音书转迢递。君家嵞山子，间关到恒碣。入门为我言，哲兄在江澨。五十诞宁馨，先畴庶能继。翻然乞骸归，弃官等秋蜕。买宅石城旁，躬耕奉租税。斯语十年馀，贱子屡颠瘠。谗人实罔极，天心示黥劓。一朝脱罻罗，三载困狂猘。沙鸥信不羁，水萍渺无蒂。杖策款柴扉，欷歔互掩袂。契阔不遑论，但话艰危际。谈虎贺更生，惊心到仆隶。须臾列酒浆，沾醉成小憩。呼儿床下拜，殷勤复婉昵。天马未络头，万里志精锐。袖中出奇文，笔底风雷势。灯阑雅击节，老眼不知翳。孔融自天人，陆机称夙慧。所贵在贤达，匪徒富文艺。去岁客吴门，买妾得佳筮。果尔梦熊罴，宗祊幸无替。方将往提携，因之理归枻。惜也限殊方，流寓禁方厉。万一功令宽，庶从阳羡例。小巷愿比邻，长镵饱粗粝。二老跻耄期，两儿续昆弟。龟策倘肯从，留书表轩砌。
赠别曹秋岳太仆·其一
作者：宋琬
朝代：清
体裁：五言律诗

伊余狂未减，君岂拙无徵。雨雪馀梁苑，川原望灞陵。时危轻白璧，道在有朱绳。故国莼鲈思，怀哉张季鹰。
赠别曹秋岳太仆·其七
作者：宋琬
朝代：清
体裁：五言律诗

世事宜高枕，悲凉倚暮笳。酒人还击筑，迁客赋怀沙。问俗青骢马，思归白鹿车。尤知君子意，终是恋烟霞。
赠别曹秋岳太仆·其三
作者：宋琬
朝代：清
体裁：五言律诗

浩叹思今古，同悲去住身。乾坤馀我辈，睥睨竟何人。词赋还哀郢，危言屡借秦。李侯终不贱，醉尉莫须嗔。
赠别曹秋岳太仆·其九
作者：宋琬
朝代：清
体裁：五言律诗

李子多沉思，龚卿雅好文。一时悲越鸟，千里隔江云。落日明驼影，西风班马群。愁心何所寄，为吊望诸君。
赠别曹秋岳太仆·其二
作者：宋琬
朝代：清
体裁：五言律诗

未暇浮沧海，从人阅市朝。诸侯初列第，使者旧乘轺。哀笛孤城急，云帆极浦遥。不须歌桂树，忌讳到渔樵。
赠别曹秋岳太仆·其五
作者：宋琬
朝代：清
体裁：五言律诗

家国苍茫外，江河感慨中。露台方系马，碣石有飞鸿。风雨金人掌，文章白虎通。艰难商出处，贳酒向新丰。
赠别曹秋岳太仆·其八
作者：宋琬
朝代：清
体裁：五言律诗

秉烛藜床夜，芳樽对浩歌。朱门俨似昔，青眼自无多。天意摧龙性，人情厌雀罗。西山微雪后，佳句示羊何。
赠别曹秋岳太仆·其六
作者：宋琬
朝代：清
体裁：五言律诗

谁信昆崙坼，虚言阊阖开。风尘淹国士，日月老卿才。封事留丹槛，藏书号玉杯。伤心孝武纪，弓剑有馀哀。
赠别曹秋岳太仆·其十
作者：宋琬
朝代：清
体裁：五言律诗

彩仗天闲内，曾闻君马黄。感时歌小宛，讽谏托长杨。大雅翻淩替，群才日陆梁。冥鸿自千里，矰缴未须防。
赠别曹秋岳太仆·其十一
作者：宋琬
朝代：清
体裁：五言律诗

何用哀时命，悬黎本易污。文章羞绛灌，世态漫萧朱。霜满蛟螭匣，风惊朝夕乌。扁舟曾有约，双买白蘋湖。
赠别曹秋岳太仆·其十七
作者：宋琬
朝代：清
体裁：五言律诗

麋鹿元吾侣，冰霜见汝情。所思唯古处，最忌是浮名。客难东方朔，人轻稷下生。浊醪常共引，叹息向孤檠。
赠别曹秋岳太仆·其十三
作者：宋琬
朝代：清
体裁：五言律诗

平生山水癖，似悔未抽簪。自爱吴都赋，相怜漆室吟。酒杯堪跋扈，宦迹合浮沉。惆怅燕昭客，高台独至今。
赠别曹秋岳太仆·其十九
作者：宋琬
朝代：清
体裁：五言律诗

逢人真不易，食昴事仍虚。暂乞文园令，休裁叔夜书。世人矜跃马，贱子学为渔。他日山中讯，还应赠揭车。
赠别曹秋岳太仆·其十二
作者：宋琬
朝代：清
体裁：五言律诗

自得高阳侣，常怀杜曲游。徵诗容裋褐，留客醉箜篌。鸿雁三更榻，星河百尺楼。汉家恩泽表，若个已封侯。
赠别曹秋岳太仆·其十五
作者：宋琬
朝代：清
体裁：五言律诗

按郡乘骢日，为郎执戟年。狂歌七子后，埋照众人前。玩世心元苦，归田赋已传。向来多感慨，诵尔远游篇。
赠别曹秋岳太仆·其十八
作者：宋琬
朝代：清
体裁：五言律诗

战伐何时息，浮生此际难。谁云愁可畔，翻觉恨无端。越峤归前梦，吴钩醉后看。怜君豪宕意，珍重切云冠。
赠别曹秋岳太仆·其十六
作者：宋琬
朝代：清
体裁：五言律诗

丧乱频回首，兵戈愿息机。仆臣天马颂，山鬼薜萝衣。谣诼人偏幻，行藏事易违。悬知鸳水上，鸥鸟贺君归。
赠别曹秋岳太仆·其十四
作者：宋琬
朝代：清
体裁：五言律诗

卜筑穿清沼，孤亭号采山。到来看鸟立，相与饭鱼还。双阙参差外，诸峰窈窕间。一从辞二仲，不复更跻攀。
赠别曹秋岳太仆·其四
作者：宋琬
朝代：清
体裁：五言律诗

杯酒论交日，天隅岁宴时。怀人三秀草，伤乱七哀诗。塞管黄沙暗，江枫白雁迟。晨风有高翼，弋者更何疑。
赠别李范林大参兼怀令舅苏环中给谏·其一
作者：宋琬
朝代：清
体裁：五言律诗

苦忆论文地，燕山共酒樽。罻罗堪屡及，谏草至今存。塞雁来南国，寒螀鸣北轩。因君商卜筑，幽兴满梁园。
赠别李范林大参兼怀令舅苏环中给谏·其三
作者：宋琬
朝代：清
体裁：五言律诗

握手疑占梦，况当摇落秋。却因桂花发，翻作竹林游。后会期渔艇，轻帆别虎丘。离心与明月，双逐大江流。
赠别李范林大参兼怀令舅苏环中给谏·其二
作者：宋琬
朝代：清
体裁：五言律诗

淇上多君子，从来史与蘧。掖垣曾并美，宅相岂全虚。雪里苏门啸，灯前汲冢书。何时肩箬笠，薯蓣与同锄。
赠别李董自之邹平兼寄张幼量兄弟
作者：宋琬
朝代：清
体裁：古风

故人家在长干里，坐对澄江几千咫。十年不见须髯苍，况我遭逢复如此。蹇驴短剑燕市来，含悽共举芙蓉杯。田光邹衍骨已枯，痛哭何处昭王台。挂席飘然不肯住，乘风欲访三山树。藕花历乱蝉声悲，岐路徘徊为谁故。白云正满徂徕山，君当结庐在其间。缄书寄泪张公子，欲往从之梁甫艰。
赠别赵双白
作者：宋琬
朝代：清
体裁：五言律诗

瘴海思归客，携来选翠微。却怜莼菜老，不共鹧鸪飞。天欲存穷鸟，文将起布衣。片帆江上别，况是雨霏霏。
赠别赵懿侯
作者：宋琬
朝代：清
体裁：古风

昔年同应贤良诏，汾阳才子年最少。藐姑仙人谪尘表，冰雪为姿善窈窕。燕山握手独相怜，历落崎嵚颇同调。狂歌击筑酒人旁，中夜登楼发长啸。出宰姑苏有异闻，吴人往往称神君。余也拿舟恰相访，载酒同酬要离坟。今时强项难为吏，南箕贝锦何纷纷。解组翻能遂幽讨，遍探禹穴发奇文。十载故人消息断，忽向卢龙驱款段。乍认须眉各自惊，共说遭逢有深叹。示我新诗字字工，但道穷愁无畔岸。已知绾绶误潘生，更欲从戎学王粲。闻道王师下夜郎，铜标讨日开南荒。幕府谁能草露布，需君五色之笔如干将。饮君塞上驼酥酒，君其引满尽一觞。若逢驿使遥相忆，早寄南征诗数行。
赠别赵浮山解元
作者：宋琬
朝代：清
体裁：七言律诗

沧洲无处寄閒身，短发犹堪作酒民。顾我频年馀涕泪，与君三世共交亲。愁闻乡国歌黄鸟，伫有文章对白麟。回首频看华不注，柳条枫叶倍伤神。
赠别高彤卿孝廉
作者：宋琬
朝代：清
体裁：七言律诗

几年清梦隔烟霄，信宿来过慰寂寥。燕市伫看珠勒马，龙城空折绿杨条。樽前春色怜芳草，雨后莺声满画桥。得意上林飞尺素，归鸿早晚度西辽。
赠匡懿侯·其一
作者：宋琬
朝代：清
体裁：七言绝句

山阳思旧泪潸然，白皙虬须美少年。今日逢君秋色里，西山朝爽落樽前。
赠匡懿侯·其三
作者：宋琬
朝代：清
体裁：七言绝句

北风吹落雁萧萧，久客临邛转寂寥。骕骦典尽不归去，待尔重题驷马桥。
赠匡懿侯·其二
作者：宋琬
朝代：清
体裁：七言绝句

结客朝过剧孟家，月明韦曲醉琵琶。东邻未识张公子，但认楼前白鼻騧。
赠匡懿侯·其四
作者：宋琬
朝代：清
体裁：七言绝句

白眼何人问楚囚，坐来谈笑慰穷愁。几时贳酒呼苏小，同醉查家仙掌楼。
赠同年杜子涟之任四明
作者：宋琬
朝代：清
体裁：七言律诗

江干偃卧雨霏霏，忽报双旌款竹扉。失意骅骝元惨澹，得时雕鹗自翻飞。楼船沧海羊开府，烟月扬州杜紫薇。此去蛟门惟共啸，军持羽扇且须挥。
赠吴伯成
作者：宋琬
朝代：清
体裁：七言律诗

梁溪奏绩胜河阳，露冕风清白鹭乡。北阙徵黄书已下，南天借寇岁偏长。山泉可比臣心洁，美酒能分令尹香。此夕论文重下榻，绨袍高义未能忘。
赠吴园次太守
作者：宋琬
朝代：清
体裁：七言律诗

东阁官梅半欲开，满堂词客共衔杯。登台槛外青山出，露冕车前白鹿来。春酒聊因田父醉，新租不遣吏人催。湘帘画舫应多暇，拟向蘋湖泛雪回。
赠吴孟甫水部·其一
作者：宋琬
朝代：清
体裁：七言律诗

相思十载绝双鱼，此地闻君奉简书。楚国洪涛吞日月，汉家经费半河渠。宣房塞罢鼋鼍徙，瓠子歌成璧马虚。愧我飘零成白首，故人执手叹何如。
赠吴孟甫水部·其二
作者：宋琬
朝代：清
体裁：七言律诗

曾醉燕山酒肆旁，月明萧寺夜连床。松间风雨堪浮白，箧里龙蛇拓硬黄。管乐自期诚不负，应刘既谢倍堪伤。射阳湖上班荆夕，回首当年意渺茫。
赠吴泰岩比部
作者：宋琬
朝代：清
体裁：七言律诗

使星遥自豫章归，万里征轺雪满衣。到日尚怜江草绿，重来还见塞鸿飞。月悬彭蠡闻清啸，枫落匡庐览翠微。愧我南冠倍憔悴，新诗读罢欲忘机。
赠周计伯郡丞四首·其一
作者：宋琬
朝代：清
体裁：五言律诗

为忆梁园客，曾题庾岭书。交游怜我在，忧患识君初。使酒狂犹故，论文老不如。依然朱绂旧，谁道主恩疏。
赠周计伯郡丞四首·其三
作者：宋琬
朝代：清
体裁：五言律诗

佐郡领云州，弓刀出塞游。人烟稀马邑，雨雪湿貂裘。访古过青冢，开尊醉白楼。寄言魏光禄，莫惜作书邮。
赠周计伯郡丞四首·其二
作者：宋琬
朝代：清
体裁：五言律诗

贝锦何年织，遭逢颇似卿。蛾眉元不减，马角几曾生。姓字传三殿，旌旄冠百城。君看太行险，未足敌人情。
赠周计伯郡丞四首·其四
作者：宋琬
朝代：清
体裁：五言律诗

晋国桐封地，年来困茧丝。叔虞风自古，尹铎尔堪师。问俗熊罴轼，劳民蟋蟀诗。悬知汾水上，竹马遍群儿。
赠姚又度
作者：宋琬
朝代：清
体裁：七言律诗

毵毵华发杖朝初，裙屐翛然鹤不如。几上盘盂三代器，枕中丹诀八公书。青精饭饱开新酿，白岳云深忆故庐。徵聘已闻脩旷典，戴逵何以谢安车。
赠姬义卿秀才·其一
作者：宋琬
朝代：清
体裁：七言绝句

三河年少佩吴钩，珠弹曾随玉腕骝。燕市从来多侠客，何人为过汝阴侯。
赠姬义卿秀才·其二
作者：宋琬
朝代：清
体裁：七言绝句

南飞乌鹊夜阑干，剑气分明向斗看。横笛曲中歌出塞，萧萧易水为君寒。
赠宣城梅生
作者：宋琬
朝代：清
体裁：五言律诗

楚楚梅公子，其人玉不如。偶乘江上舫，赠我枕中书。贝锦诗堪诵，星文剑岂虚。青箱弓冶在，好自惜居诸。
赠宫紫玄二章·其一
作者：宋琬
朝代：清
体裁：古风

翡翠巢兰苕，琼枝栖海鹤。君子秉遐思，翱翔慎所托。整冠抚长剑，驱马游京洛。裋褐揖公卿，绛灌为之怍。太息昭王台，黄金久寂寞。拂衣驾言迈，去去青门郭。良朋别路衢，客子行复却。燕赵异畴昔，浊酒犹堪酌。古来羡豪达，曾不羞翟籥。絷尔青骊驹，怀哉咏场藿。
赠宫紫玄二章·其二
作者：宋琬
朝代：清
体裁：古风

惊风飘朔叶，玄雁鸣中林。岂无稻粱志，浩然江海心。借问客何游，言返故山岑。平生怀五岳，杖策将幽寻。褰裳欲从君，畏此长淮深。相知在顾眄，岂必投兼金。何以叙绸缪，三奏朱弦琴。宵征易水上，勿为霜露侵。惆怅蓟门客，俛仰嗟陆沉。
赠张哲森
作者：宋琬
朝代：清
体裁：七言律诗

仲蔚高风独闭门，引看红药破苔痕。阶前磊落南宫石，座上飞扬北海樽。黄鸟数声催柳絮，朱弦一曲坐桐根。不嫌屐齿频来往，玉润冰清共尔论。
赠张孺含郡丞·其一
作者：宋琬
朝代：清
体裁：七言绝句

相逢应悔误儒冠，雨雪悲歌行路难。他日扁舟问名姓，知君家在古长干。
赠张孺含郡丞·其二
作者：宋琬
朝代：清
体裁：七言绝句

曾醉钟陵酒肆边，梅华春雪木兰船。雨花台畔三生路，与尔同参玉版禅。
赠张无念
作者：宋琬
朝代：清
体裁：七言律诗

杵臼论交眼尚青，琅珰高卧雨冥冥。芦中客自哀同病，泽畔人谁解独醒。各以孤怀酬好月，强将幽恨语流萤。分明行路难如此，为尔重吟剑阁铭。
赠张玉衡画师·其一
作者：宋琬
朝代：清
体裁：七言绝句

霜毫染罢酒微醺，草霸丹青天下闻。老作西陵桥畔客，何人能识故将军。
赠张玉衡画师·其二
作者：宋琬
朝代：清
体裁：七言绝句

箭括车厢未可攀，扪萝亲到数峰间。凭君画出仙人掌，置我云中采药还。
赠张玉衡画师为陈其年所欢紫云题像·其一
作者：宋琬
朝代：清
体裁：七言绝句

擎箱涤砚镇相随，婉转君前舞柘枝。催促陈思填乐府，曾将红豆谱乌丝。
赠徐月鹿水部
作者：宋琬
朝代：清
体裁：古风

我友方嵞山，于世罕所可。昔在古北平，论文列灯火。抵掌话今古，重门不复锁。发其笥中书，见君诗篇夥。昭昭明月光，忽尔怀中堕。便付小胥钞，披吟不遑惰。问君复何如，答言最英果。当今风雅俦，吾子屈一座。杖策去卢龙，依刘适江左。或于卮酒间，絮谈应及我。嗟予诚濩落，遭时独坎坷。白首叹无家，桑枝栖蜾裸。古人重结交，千里糇粮裹。兹当远行迈，握手清淮沱。一见惬素心，长歌还鼓柁。
赠徐松之·其一
作者：宋琬
朝代：清
体裁：七言绝句

风雅于今已半亡，蝇声紫气费平章。谁操月旦如秋水，青眼应推许子将。
赠徐松之·其二
作者：宋琬
朝代：清
体裁：七言绝句

抹月批风事远游，凭将斑管别阳秋。好分支遁三间屋，留作先生文选楼。
赠戴葭湄
作者：宋琬
朝代：清
体裁：古风

钱唐布衣老谢彬，绘事远过曹将军。弟子谁人擅绝技，戴生磊落超人群。青出于蓝语诚有，一时月旦争传闻。吾友琅琊王吏部，昔年邂逅西泠浒。示我长斋绣佛图，云是君家妙手之所谱。丰骨棱棱瘦且清，果尔传神在阿堵。想见解衣盘礴时，耳若无闻目无睹。闻君侨寓邗江边，三载频回访戴船。非关兴尽却归去，爱而不见缘何悭。扁舟暂系隋堤柳，幸得相逢执君手。砑光片幅写须眉，愧我朱颜已衰丑。须臾观者如堵墙，仆隶舟师交頫首。形骸土木幻耶真，累累一似东门狗。我有新亭号二乡，菟裘终老遂徜徉。烦君绘出华胥境，更写糟丘日月长。邀二古人为伴侣，漆园傲吏狂高阳。宛陵先生肯同住，补入王郎共一处。
赠曹冠五太守
作者：宋琬
朝代：清
体裁：五言排律

北平原重镇，三辅旧神皋。形胜千秋壮，人文一代豪。家声双璧合，词翰五云高。艳夺麒麟罽，奇看鸑鷟毛。丝纶归掌握，风雨在挥毫。簪笔翔文苑，燃犀坐法曹。廉平推定国，淑问羡皋陶。玉韫荆山麓，珠涵梦泽涛。抡才收贾谊，得士颂王褒。内厩誇天驷，登车揽佩刀。双轓看雉乳，中泽慰鸿嗷。缟纻君尝赠，敦槃余幸叨。陟危鸢跕跕，谣诼犬嚣嚣。暮齿甘藜藿，馀生习桔槔。何由陪皂盖，应有念绨袍。白岳思停屐，清江欲放舠。甘棠分湛露，华烛借邻膏。骥老嘶风立，猿穷抱木号。因之寄双鲤，式慰寸心劳。
赠曹澹馀中丞
作者：宋琬
朝代：清
体裁：五言排律

云门连泰岱，渑水接蓬瀛。地擅三齐胜，人称二陆名。雕龙原宅相，绣虎自家声。士稚鞭先著，徐陵赋早成。炉烟分上苑，襆被宿承明。文采翔鸾集，丰神洗马清。书从芸阁校，诗向柏梁赓。暂借公曾出，争看召伯行。搴帷桐柏观，问俗棘阳城。旋整趋朝驾，重来宣室荣。禁林思乐令，天子问韩翃。共羡还池凤，俄迁出谷莺。焚鱼趋北阙，驱马复南征。圭璧虔朱鸟，山川迓翠旌。登临摅伟盻，凭吊见深情。屈宋魂堪语，孙刘恨不平。苍茫王粲宅，萧瑟吕蒙营。遗迹悲鹦鹉，搴芳采杜蘅。锦帆过鄂渚，綵笔振韶韺。中夜鱼龙泣，荒江魑魅惊。丹崖题句遍，白雪压装轻。坛坫无馀子，池塘有哲兄。鹿鸣周小雅，鹗荐鲁诸生。薇省联珠勒，天街散玉珩。交箴歌集木，拜母补吹笙。钜典推三礼，崇班晋贰卿。神休歆匕鬯，公望副台衡。篱棘何劳设，钧陶必至精。贱常收筦库，贵不避高闳。宛马输天厩，薪槱尽国桢。九流归藻镜，双阙矗金茎。帝曰需舟楫，君其剂鼎铛。问年齐邓禹，开阁陋孙弘。濩落身将老，艰危命独撄。梁鸿曾逝越，椒举未还荆。幸免豺狼吻，遑同鸡鹜争。羁栖真蹙蹙，奔走倍茕茕。忽惬登堂愿，应惭倒屣迎。饮醇叨泛爱，推毂念孤茕。翘首青云上，盐车试一鸣。
赠未生上人
作者：宋琬
朝代：清
体裁：五言律诗

飘泊身为累，相逢羡尔孤。悟从微雨歇，梦入晓钟无。洗钵中泠水，看云五岳图。为因礼塔后，篝火话枌榆。
赠术士王中五·其一
作者：宋琬
朝代：清
体裁：七言绝句

供奉瀛台夜每分，禁中射覆外庭闻。金门共说东方朔，御墨曾题李少君。
赠术士王中五·其二
作者：宋琬
朝代：清
体裁：七言绝句

阳羡书生未足誇，秘辛方出化人家。纸驴在笥如相借，骑向三山踏落花。
赠朱邓林
作者：宋琬
朝代：清
体裁：七言律诗

辽西又见管宁来，高卧绳床长绿苔。野鹤已驯堪并放，海鸥相对果无猜。千寻青壁诛茅稳，二月黄精带雪开。东国遗民时问讯，双凫何日到蓬莱。
赠杜于皇
作者：宋琬
朝代：清
体裁：七言律诗

屈指词人大小山，方干杜牧各衰颜。十年放迹江湖外，千里论交杵臼间。孙楚楼头惊雁过，陆机宅畔听莺还。卧游剩有金焦赋，拟放扁舟许共攀。
赠柯素培给谏·其一
作者：宋琬
朝代：清
体裁：五言律诗

诤臣元不易，纳谏忆先皇。抗疏闻三殿，陈情恋北堂。言危关国是，道在验时康。暂卧烟霞外，嘉谟未可忘。
赠柯素培给谏·其二
作者：宋琬
朝代：清
体裁：五言律诗

昔诵阳城草，今从郭泰游。青油联越舫，白苧听吴讴。鸿雁南皮夜，蒹葭北固秋。观涛期信宿，一醉大江楼。
赠梁翀霄太保
作者：宋琬
朝代：清
体裁：五言排律

昭代推英略，元臣有壮猷。熊飞占渭水，虎卧奠江州。家世丰岐旧，功名耿邓俦。长鲸来瘴海，封豕起青丘。烽火连京口，帆樯遍石头。军书当警急，裘带自优游。一鼓收铜马，三驱出火牛。搴旗争半渡，挥扇坐中流。星落黄龙舰，风清白鹭洲。西京驰露布，南顾慰宸旒。书奏惊三捷，伻来锡二卣。轩悬宁异数，带砺誓同仇。洗甲中泠水，铭勋北固楼。白猿初入汉，素雉已归周。棨戟青油幕，桑麻绿野畴。铙歌杨柳曲，笳吹菊花秋。下濑戈船寂，高斋翰墨稠。精严称玉律，潇洒动银钩。狸首军容壮，鹅群笔阵遒。已传黄石法，未许赤松游。卫霍谁轩轾，邹枚喜唱酬。执鞭欣御李，广厦幸依刘。醇酒思公瑾，仙人识邺侯。锦堂围蹴鞠，银甲擘箜篌。暂策青骊去，还瞻紫气浮。伫闻麟阁诏，天子借前筹。
赠王凤池少参
作者：宋琬
朝代：清
体裁：七言律诗

使君晚节白门栖，棋局诗囊手自携。揽辔清风留蜀国，扁舟明月到苏堤。醉归洛社人逾健，笑指方壶路不迷。闻道天台秋色好，烟霞深处策青藜。
赠王均五孝廉·其一
作者：宋琬
朝代：清
体裁：七言律诗

江上相逢王子安，远游初试切云冠。少年结客悲歌易，岁晏怀人雨雪残。跃马今犹垂短袖，思家且莫倚危阑。知君近有登楼赋，为共吴钩月下看。
赠王均五孝廉·其二
作者：宋琬
朝代：清
体裁：七言律诗

幽怀落落向高旻，感慨尊前意气真。乱后谁歌招隐士，狂来尔号谪仙人。陆生车马初游洛，贾傅文章首过秦。欲买扁舟秣陵去，试寻桃叶渡边春。
赠王秋山山人·其一
作者：宋琬
朝代：清
体裁：七言绝句

丹青绝代数徐黄，别有神工独擅场。盘礴不须劳笔墨，雕虫小技大文章。
赠王秋山山人·其三
作者：宋琬
朝代：清
体裁：七言绝句

脚辞履袜体成鳞，剥啄人稀已十旬。为语应门休谢客，客中容有嗜痂人。
赠王秋山山人·其二
作者：宋琬
朝代：清
体裁：七言绝句

匡床乍倚旋凭裀，展转无聊欠复伸。久住勾吴堪一笑，欲随风俗变文身。
赠王苍岚少参·其一
作者：宋琬
朝代：清
体裁：七言律诗

烟岚罨画喜重过，山木之枝越客歌。人向江东依谢尚，君能度外置廉颇。笙吹缑岭千年鹤，霞起天台万点螺。暇日登临多散帙，玉山清映镜湖波。
赠王苍岚少参·其二
作者：宋琬
朝代：清
体裁：七言律诗

襜帷先后驻江皋，共羡君侯有佩刀。越国山川风自古，梁园词赋客偏豪。樽前白苧回银烛，箧里黄庭续綵毫。欲访石梁先尽醉，情深不独为绨袍。
赠简谦居学宪·其一
作者：宋琬
朝代：清
体裁：七言律诗

使君旌节下岷峨，三戟门庭接玉珂。犹子仲容偏早达，得人叔则最为多。金茎清切文昌座，绛帐光分太史河。万里龙媒秋正好，贡将天马入郊歌。
赠简谦居学宪·其二
作者：宋琬
朝代：清
体裁：七言律诗

鹓班先后忝东曹，羡尔声华彻九皋。蜀国才人工作赋，广陵秋色壮观涛。齐梁金粉应须变，扬马风流尚可操。圣主右文歌旱麓，贤臣嘉颂属王褒。
赠纪子湘郡丞二首·其一
作者：宋琬
朝代：清
体裁：七言律诗

佐郡彭城领上游，使君丰采大苏流。山川楚汉千年迹，筐篚荆扬万里舟。庙略漫劳沉白马，宣房无恙醉黄楼。绨袍珍重频回首，飒飒西风客子愁。
赠纪子湘郡丞二首·其二
作者：宋琬
朝代：清
体裁：七言律诗

清淮怒挟浊河奔，雪浪银涛树杪翻。三策频年咨贾谊，长堤千里倚王尊。霜清大泽宽鱼税，雨过西畴长稻孙。便欲停桡乘款段，快哉亭上一开樽。
赠胡士林卜士
作者：宋琬
朝代：清
体裁：七言律诗

赭衣才脱血犹殷，此日君恩果放鹇。龟策告予无死法，若卢几客得生还。人传苏轼埋圜土，我道京房在世间。咫尺新丰赊酒易，下帘一醉碧溪湾。
赠胡省游
作者：宋琬
朝代：清
体裁：古风

达士尚孤怀，通人有高寄。嵇生雅好锻，阮孚乃蜡屐。非关玩物情，聊以寓吾意。维楚实多才，之子负深致。言观广陵涛，万里潇湘至。灵均邈千载，风骚尔其嗣。袖中岣嵝碑，蛟龙缠屃赑。西汉溯嬴秦，冥搜剖玄秘。复见虫鸟文，或闻鬼神泣。邂逅得纵观，颠倒及箧笥。揩拂生光芒，潇然心魂悸。王侯甲第高，欲往羞委质。留滞仲宣楼，自揾荆山泪。分手重徘徊，临风还徙倚。
赠茅望子
作者：宋琬
朝代：清
体裁：五言律诗

历相江南士，如君人最稀。世情纷不定，吾道日多违。张俭非亡命，林宗一布衣。浣花村可假，为拂钓鱼矶。
赠蒋泰绪
作者：宋琬
朝代：清
体裁：五言律诗

吴中有高士，与世暂浮沉。至道存方技，新诗满艺林。韩康依市隐，蒋诩闭门深。药石能生我，论文惬素心。
赠蓝田叔画师
作者：宋琬
朝代：清
体裁：七言律诗

大痴一逝风流尽，自得伊人地不孤。谁使时流讹北苑，还将老笔貌西湖。谢鲲醉后齿先折，张旭狂来发可濡。十幅生绡会许我，不知酒债已酬无。
赠蔡大美
作者：宋琬
朝代：清
体裁：七言律诗

江城萧瑟谢人群，药裹茶烟坐夕曛。客梦未离沧海月，君来如对敬亭云。楹边宿鸟还相傍，雨后流莺不可闻。卜宅青山他日事，柴扉深对共论文。
赠蜀中李鹏海进士
作者：宋琬
朝代：清
体裁：古风

昔君射策明光宫，腾骧燕市骅骝空。谁遣妖星逼天阙，鼎湖竟坠乌号弓。小臣攀髯死未得，重茧万里还乡国。剑阁嵯峨战血腥，豺狼窃据昏巴僰。八口凄凉何所归，穷途那免寒与饥。长镵作伴拾橡栗，短褐不完歌《采薇》。清渭滩头钓鲂鲤，诛茅结屋将已矣。亭边呵止故将军，驴背谁知前进士。青鞋竹笠秦川来，登高怀古羲皇台。酒酣拔剑《鸲鹆舞》，梦回巫峡秋猿哀。达人自古嗟飘荡，鼓刀而屠太公望。天子宵衣问隐沦，徵书旦夕磻溪上。
赠蜀中李鹏海进士
作者：宋琬
朝代：清

昔君射策明光宫，腾骧燕市骅骝空。谁遣妖星逼天阙，鼎湖竟坠乌号弓。小臣攀髯死未得，重茧万里还乡国。剑阁嵯峨战血腥，豺狼窃据昏巴僰。八口凄凉何所归，穷途那免寒与饥。长镵作伴拾橡栗，短褐不完歌《采薇》。清谓滩头钓鲂鲤，诛茅结屋将已矣。亭边呵止故将军，驴背谁知前进士。青鞋竹笠秦川来，登高怀古羲皇台。酒酣拔剑《鸲鹆舞》，梦回巫峡秋猿哀。达人自古嗟飘荡，鼓刀而屠太公望。天子宵衣问隐沦，征书旦夕磻溪上。
赠裕源进士
作者：宋琬
朝代：清
体裁：七言律诗

阮家风雅羡南宗，文藻翩翩有仲容。共道天闲收上驷，暂从海峤卧元龙。牙签历乱开千帙，竹杖萧閒到九峰。多病喜君相慰藉，清樽终日对芙蓉。
赠贾羹署年兄
作者：宋琬
朝代：清
体裁：七言律诗

宛洛相逢雨雪馀，酒家垆畔定交初。支离我愧中涓马，痛哭君陈太傅书。燕市悲歌人易散，赵州哀怨酒难除。承明闻道将催赋，好问西郊油壁车。
赠赵州守孔觉所
作者：宋琬
朝代：清
体裁：七言律诗

使君五马玉为珂，退食从容逸兴多。典郡已闻神雀下，传家堪续获麟歌。汉王台畔秋风起，栾武城南羽骑过。此日一樽开北海，怜余霜鬓又滹沱。
赠赵次公
作者：宋琬
朝代：清
体裁：七言律诗

西陵雪涕共衔杯，尔我遭逢重可哀。若为香山须胜友，却教彭泽赋归来。悬藜径尺终难点，薏苡盈车本易猜。苦忆二劳明月好，金庭石屋待君开。
赠赵雍容
作者：宋琬
朝代：清
体裁：五言排律

平原宾客盛，公子至今称。大雅谁堪嗣，词人复代兴。綵毫殊矫健，赤羽羡飞腾。跃马金为埒，看花饼是绫。已闻干象纬，伫有拜觚棱。绝调传中散，高文起右丞。倚楼名独著，绾绶命初膺。父老歌冬日，胥徒凛夏冰。之官携绿绮，问俗化苍鹰。冕向鸥乡露，香从燕寝凝。茧丝今始罢，薤本会须惩。瘴海戈鋋久，楼船岁月仍。公来鸿雁集，畯喜稻粱登。荫已娄塘满，清如练水澄。车前驯雉乳，郭外缀鱼罾。犴狴春生草，讴歌夜采菱。不燃官舍烛，屡灺读书灯。吏散披缃帙，吟成落玉绳。辨诗因鲁乐，作赋感舂陵。握椠君偏奖，观涛仆未能。朅来贻缟纻，敢辱馈肴脀。裋褐惭儿子，绨袍赖友朋。饮宁期十日，办许仗三升。霄汉看飞舄，江湖远避矰。薄游依谢尚，佳客愧枚乘。吏治中牟最，天书北阙徵。悬弧星正永，遐算日方升。既醉称豳兕，言观策蜀藤。田畴歌子产，纶阁待孙弘。更下留髡榻，金樽酒似渑。
赠路品王
作者：宋琬
朝代：清
体裁：七言律诗

与君醉别射阳湖，蒹菼苍苍片月孤。世事频移惊塞马，天涯相对叹樯乌。十年老矣陈琳草，千里归欤张翰鲈。回首西泠箫鼓夜，一时意气至今无。
赠邹惕庵给谏
作者：宋琬
朝代：清
体裁：七言律诗

仙吏承恩拜夕郎，姓名高列御屏张。共看长孺居中禁，却羡相如返故乡。折槛漫劳焚谏草，负薪谁为塞宣房。东南万井方昏垫，桑梓应知借箸长。
赠郑汝器歌
作者：宋琬
朝代：清
体裁：古风

近代八分复何有，专家独让莆田叟。作者纷纷祖唐隶，臃肿支离转粗丑。郑君博物饶天姿，书法遒劲多离奇。老笔纵横森剑戟，尺幅光怪盘蛟螭。大书径尺悬赑屃，髣髴再见峄山碑。家藏图书半秦汉，陈仓石鼓宣王诗。岣嵝传疑夏王禹，之罘篆刻丞相斯。缥缃卷帙各精好，岩搜壑剔将无遗。我来焚香肆展阅，神游三代观鼎彝。主人爱客出斗酒，高斋日午桐阴移。况复髯兄善豪饮，醉挥三百金屈卮。情从壁上观人醉，独踞匡床作奇字。泼墨淋漓四座惊，咫尺苍茫风雨至。昔我持节陇首经，磨洗中郎郙阁铭。会将什袭称双绝，置向浮岚暖翠亭。
赠郑汝器歌
作者：宋琬
朝代：清

近代八分复何有，专家独让莆田叟。莆田宋珏，善八分书。作者纷纷祖唐隶，臃肿支离转粗丑。郑君博物饶天姿，书法遒劲多离奇。老笔纵横森剑戟，尺幅光怪盘蛟螭。大书径尺悬赑屃，仿佛再见峄山碑。家藏图书半秦汉，陈仓石鼓宣王诗。岣嵝传疑夏王禹，之罘篆刻丞相斯。缥缃卷帙各精好，岩搜壑剔将无遗。我来焚香肆展阅，神游三代观鼎彝。主人爱客出斗酒，高斋日午桐阴移。况复髯兄善豪饮，醉挥三百金屈卮。君从壁上观人醉，独踞匡床作奇字。泼墨淋漓四座惊，咫尺苍茫风雨至。昔我持节陇首经。磨洗中郎《郙阁铭》，会将什袭称双绝。置向浮岚暖翠亭。余家藏黄大痴山水，曰《浮岚暖翠图》，因以名亭。
赠郭皋旭
作者：宋琬
朝代：清
体裁：五言律诗

共切弓裘恨，相逢涕倍增。世家推乍浦，公子是张星。小宛悲何及，高山操可听。君归须载酒，一醉落帆亭。
赠门人张惠之
作者：宋琬
朝代：清
体裁：五言律诗

试举西州士，骅骝尔独先。家馀博物志，手注养生篇。俶傥龙为友，穷愁砚作田。相期游太华，岳顶问青莲。
赠陆君旸·其一
作者：宋琬
朝代：清
体裁：七言绝句

花落樽前唤奈何，忽闻灯下唱韩娥。月明弹出关山月，却恨秦筝雁柱多。
赠陆君旸·其七
作者：宋琬
朝代：清
体裁：七言绝句

燕姬无用擘箜篌，赖尔能消万古愁。无那青衫偏易湿，伤心不但白江州。
赠陆君旸·其三
作者：宋琬
朝代：清
体裁：七言绝句

朔风吹雪夜漫漫，变徵高歌易水寒。醉客满堂齐下泪，分明画出白衣冠。
赠陆君旸·其二
作者：宋琬
朝代：清
体裁：七言绝句

虎丘三五月华明，按拍吴儿结队行。一曲凉州才入破，千人石上夜无声。
赠陆君旸·其五
作者：宋琬
朝代：清
体裁：七言绝句

华发新填绝妙辞，闺中争唤郭筝师。红颜弟子今零落，几度莺声唤雪儿。
赠陆君旸·其六
作者：宋琬
朝代：清
体裁：七言绝句

曾陪铁笛宴宁王，吹落梅花满御床。辇路凄凉春草碧，不堪重过斗鸡坊。
赠陆君旸·其四
作者：宋琬
朝代：清
体裁：七言绝句

旗亭沽酒月初弯，画角吹残客未还。爱唱开元才子句，黄河远上白云间。
赠陈人中先生·其一
作者：宋琬
朝代：清
体裁：七言律诗

十年华采羡长离，拜手皋亭惬所思。我问融修儿小大，君论苏白格高卑。六桥烟暖莺千树，五泄云深月一规。葛屦担簦称弟子，好从禹穴访遗碑。
赠陈人中先生·其二
作者：宋琬
朝代：清
体裁：七言律诗

切云冠佩陆离裾，作拥敦彝意气舒。春日湖山逢泛瑟，中原兵甲夜飞书。江东顾盻谁元叹，天下安危望敬舆。常怪邺台诸子盛，祇持文字纪黄初。
赠陈卜五副戎
作者：宋琬
朝代：清
体裁：古风

杨柳垂垂新雨过，乌几匡床客独卧。襄阳大舸挂帆来，病中得见陈惊座。陈侯意气干青云，学书击剑远从军。慷慨雅慕鲁连子，笑傲不屑春申君。裘带雍容真雅度，横槊征鞍驰露布。少年走马骕骦陂，醉墨淋漓鹦鹉赋。我辈论交果有神，相视而笑明江滨。抒心写意在倾盖，旁人不谓相知新。近日人情如掣电，萧朱得路雷陈贱。岂无肝胆生死言，须臾却逐黄金变。君言及此叹纵横，湛卢如雪腰间鸣。握手危樯聊延伫，仰看白日浮云征。关吏萧条遭束缚，逢人不敢称酬酢。玄狸竖毛立我旁，此夕愁心为稍却。画鹢飞飞指石愿，佳期相约芦花秋。好将一片秦淮月，留醉元龙百尺楼。
赠顾东庐
作者：宋琬
朝代：清
体裁：七言律诗

顾陆东吴旧世家，黄门博物至今誇。人如杨柳春三月，宅傍蒹葭水一涯。钓艇晓冲黄浦雨，綵毫高写赤城霞。相逢恨晚言归速，无那离群感鬓华。
赠马南宫参戎
作者：宋琬
朝代：清

君昔衔命赴临洮，少年意气何雄豪。狐白之裘秦复陶，裤靴帓首乌孙刀。雪深草浅牵旅獒，手格猛兽如童羔。绿熊赤豹远遁逃，生取苍兕拔其氂。屯田芜没愁耘薅，黄沙碛里飞蓬蒿。金城戍卒饥嗷嗷，翁孙方略徒烦劳。安西都护醉葡萄，诛求络绎穷秋毫。旋从丞相征哀牢，五月渡泸入不毛。苴兰城下血战鏖，蚕丛铁马随猿猱。李广数奇功则高，猿臂不得拥旌旄。长啸归来脱锦袍，黄公酒垆换浊醪。鲈鱼三寸莼可芼，安能俯仰同桔槔。美人环佩逢江皋，感君一曲求凰操。画眉笔染青螺膏，鸲鹆紫砚笺薛涛。调丝未央参翔翱，玉台新咏铿云璈。温柔有乡堪酕醄，何劳锦字贻窦滔。灞陵醉尉空嘈嘈，吴钩夜作蛟龙号。孙卢余孽阻风䬞，天威赫怒集征艘。楼船十万声喧嚣，何人为荐公孙敖。鍪弧重绣解弓韬，洗清瘴海为城壕。云台图画鄂与褒，道傍笳鼓惊儿曹。丈夫穷达信所遭。
赠马南宫参戎
作者：宋琬
朝代：清
体裁：古风

君昔衔命赴临洮，少年意气何雄豪。狐白之裘秦复陶，裤靴帓首乌孙刀。雪深草浅牵旅獒，手格猛兽如童羔。绿熊赤豹远遁逃，生取苍兕拔其氂。屯田芜没愁耘薅，黄砂碛里飞蓬蒿。金城戍卒饥嗷嗷，翁孙方略徒烦劳。安西都护醉葡萄，诛求络绎穷秋毫。旋从丞相征哀牢，五月渡泸入不毛。苴兰城下血战鏖，蚕丛铁马随猿猱。李广数奇功则高，猿臂不得拥旌旄。长啸归来脱锦袍，黄公酒垆换浊醪。鲈鱼三寸莼可芼，安能俯仰同桔槔。美人环佩逢江皋，感君一曲求凰操。画眉笔染青螺膏，鸲鹆紫砚笺薛涛。调丝未央参翔翱，玉台新咏铿云璈。温柔有乡堪酕醄，何劳锦字贻窦滔。灞陵醉尉空嘈嘈，吴钩夜作蛟龙号。孙卢馀孽阻风䬞，天威赫怒集征艘。楼船十万声喧嚣，何人为荐公孙敖。鍪弧重绣解弓韬，洗清瘴海为城壕。云台图画鄂与褒，道傍笳鼓惊儿曹，丈夫穷达信所遭。
赠黄坤五先生
作者：宋琬
朝代：清
体裁：古风

桂树冬葳蕤，霜霰未能枉。嘒嘒长庚星，向晓曜弥朗。维昔属休明，六宇清且广。呜呼先大夫，通籍春卿榜。清庙走琅玕，包匦兼筱荡。宛彼金闺彦，结契青霞上。威凤在层霄，毛翮殊森爽。谁持太阿柄，閟此云门响。遂与仲容辈，含睇归玄壤。贱子沟壑馀，未敢辞鞅掌。再拜于湖旁，揽泣话畴曩。交情得孔融，零落悲任昉。升堂解葛屦，顾予多宏奖。虚惭抱关役，屡负清秋赏。咫尺谢家山，纡轸难独往。安得牛渚犀，入水驱魍魉。落日葭菼明，临流送归桨。梦想武夷峰，愿作青藤杖。著书小太玄，精义窥罔象。勿遽秘名山，庶以裁吾党。
赠龚芝麓太常
作者：宋琬
朝代：清
体裁：七言律诗

仙客朝回散玉珂，蓟门春色未蹉跎。人从邺下风流健，诗入关中涕泪多。汉畤犹传朱雁曲，祠官新纪白狼歌。子云寂寞耽词赋，肯许狂生载酒过。
赵五弦斋中宴集限郎字
作者：宋琬
朝代：清
体裁：七言律诗

登楼客半是高阳，酒政无苛约数章。南国山川悲庾信，大江烟雨忆周郎。桐馀深影留莺语，月有微痕试荈香。莫向尊前增感慨，汉京闻已讳长杨。
赵次公过访北平同大涂华岩分韵得删字·其一
作者：宋琬
朝代：清
体裁：五言律诗

多难成吾老，怜君非昔颜。且留花下酌，共看雨中山。文倚穷愁长，人从放逐閒。含凄问乡国，似比太行艰。
赵次公过访北平同大涂华岩分韵得删字·其二
作者：宋琬
朝代：清
体裁：五言律诗

追随因孝友，两世一绨袍。客自惊霜鬓，天如忌彩毫。心期还我辈，项领让儿曹。此地堪凭吊，同观八月涛。
赵韫退太常见招赋诗予以他事不果赴补作一首时孙介黄自关中回
作者：宋琬
朝代：清
体裁：七言律诗

奉常斋宿意多慵，醉后长怀阮嗣宗。愧我出门愁短褐，知君秉烛坐疏钟。何人过问玄亭草，有客初登太白峰。闻道灞桥风雪好，几时羸马一相从。
赵韫退有暴客之警走问·其一
作者：宋琬
朝代：清
体裁：五言律诗

布帆相次发，客路自多惊。余避苕溪驿，君过槜李城。纷纷白水谶，草草绿林兵。此辈须臾尔，秋壕骨已平。
赵韫退有暴客之警走问·其三
作者：宋琬
朝代：清
体裁：五言律诗

古寺欢连榻，西溪恨别筵。囊惟新白雪，官有旧青毡。离乱谁能免，艰虞尔独先。高堂应齧指，兹日倍心悬。
赵韫退有暴客之警走问·其二
作者：宋琬
朝代：清
体裁：五言律诗

别后心方折，书来病愈加。中原方逐鹿，南国荐长蛇。既乏袁闳里，难回墨翟车。依然秋水上，相望隔蒹葭。
跳石滩
作者：宋琬
朝代：清
体裁：七言律诗

神女峰前江水平，危滩忽报客心惊。舟从豺虎须边过，人踏鼋鼍背上行。鸟道孤悬惟一发，猿啼恨少第三声。高唐云雨空回首，霞气霏微似赤城。
踏莎行·雁
作者：宋琬
朝代：清

枫落潇湘，雪深幽冀。霜风吹老芦花穗。捣衣时节却飞来，一声才断千行泪。带雨还飞，飘零无次。萧萧清影和云坠。郎边莫道少书来，长空写尽相思字。
蹋莎行·虎丘试剑石
作者：宋琬
朝代：清
体裁：词

光淬芙蓉，魂惊魑魅。青苔石上娲皇泪。自从双剑作龙飞，空闻白虎眠幽隧。歌舞方酣，越人兵至。水犀惊醒夫差醉。鸱夷葬后馆娃空，镯镂似比干将利。
蹋莎行·雁
作者：宋琬
朝代：清
体裁：词

枫落潇湘，云深幽冀。霜风吹老芦花穗。捣衣时节却飞来，一声方断千行泪。带雨还飞，飘零无次。萧萧清影和云坠。郎边莫道少书来，长空写尽相思字。
车水湾作
作者：宋琬
朝代：清
体裁：古风

疏雨夜霏霏，江流春涣涣。樯乌无定吹，沿洄触崩岸。挂席方南浮，回桡复北乱。遥见牵舟人，细似沙中雁。芳草不受履，澄波斯可盥。猗嗟行路难，兹焉得萧散。
辛卯小至
作者：宋琬
朝代：清
体裁：七言律诗

律兆黄钟百草摇，雪埋狱户雁萧萧。寒灰欲动心应死，弱缕初添恨转遥。黄竹云迷金阙远，紫宸珂散玉骢骄。孤臣两度逢长至，解泽何由下九霄。
过嘉禾赠姚际斯佥宪
作者：宋琬
朝代：清
体裁：七言律诗

中朝丰采羡阳城，威凤梧桐翙翙声。书奏枫宸焚谏草，风清铜柱识高名。召公憩处棠无剪，贾父来时鼓不鸣。我愧前贤三过此，南楼烟雨喜初晴。
过李望石水亭新构·其一
作者：宋琬
朝代：清
体裁：五言律诗

为园如作赋，惨澹在经营。选石分云态，移花验鸟情。好峰悬比屋，流水出前楹。羡尔耽幽胜，烟霞触手成。
过李望石水亭新构·其七
作者：宋琬
朝代：清
体裁：五言律诗

爱此溪光好，频来屐齿留。碧梧阴乍合，画阁雨初收。欹坐忘宾主，高言足劝酬。曲生真有异，风味似青州。
过李望石水亭新构·其三
作者：宋琬
朝代：清
体裁：五言律诗

步屧晚晴天，西山落照边。新荷不胜露，疏柳易成烟。萍影兼星乱，波痕受雨圆。白鸥浑不去，为伴野人眠。
过李望石水亭新构·其二
作者：宋琬
朝代：清
体裁：五言律诗

偶从花径入，忽讶水轩开。素簟凉飔集，孤亭翠色来。掷阶鱼可脍，映户竹须栽。街鼓将停击，凭阑问发醅。
过李望石水亭新构·其五
作者：宋琬
朝代：清
体裁：五言律诗

几曲蒹葭路，苍苍出入迷。客来驯鹤报，曲罢晓莺啼。山远青无断，蒲荒绿不齐。开帘见新月，摇漾满长堤。
过李望石水亭新构·其八
作者：宋琬
朝代：清
体裁：五言律诗

共有沧洲梦，尤怜未得归。每因眠竹坞，倍觉忆柴扉。避地无高策，浮生欲息机。期君霄汉上，长护钓鱼矶。
过李望石水亭新构·其六
作者：宋琬
朝代：清
体裁：五言律诗

芙蓉围四面，缥缈一舟虚。构舫名青雀，投竿出白鱼。宜留陶岘客，堪载米颠书。更少风涛虑，帆樯卧自如。
过李望石水亭新构·其四
作者：宋琬
朝代：清
体裁：五言律诗

韦杜城南陌，今同剡曲游。鸣蝉依翠幌，宿鸟入朱楼。赵瑟花间奏，吴歈月下讴。衰年亦何幸，得共李膺舟。
过淇留赠柴云岩明府
作者：宋琬
朝代：清
体裁：七言律诗

袅袅西风惊素波，美人迢递意如何。客来真见鱼生釜，盗去还同虎渡河。瓠子寒沙天外尽，太行秋色雨中多。淇园父老今零落，犹唱菁菁菉竹歌。
过王敬哉先生新筑
作者：宋琬
朝代：清
体裁：五言排律

一年俱谪宦，三径告初成。静考烟霞理，閒知草木情。入门千竹乱，当径一桥横。槛与石高下，窗因峰晦明。忘机山鸟过，博物野花名。藜杖来深巷，柴扉有故盟。岂惟恣讨论，兼得赞经营。酌酒冠仍脱，摊书仆屡更。月从新柳上，雨带晚蝉鸣。却忆轩车客，劳劳信足惊。
过福缘庵赠一足禅师·其一
作者：宋琬
朝代：清
体裁：五言律诗

看竹到禅扉，逢师杜德机。菊花存佛性，梧叶补僧衣。霜落半庭寂，云深一磬微。客心何所着，相对欲忘归。
过福缘庵赠一足禅师·其三
作者：宋琬
朝代：清
体裁：五言律诗

师尝歌百罢，吾亦赋三休。力定闻钟后，心閒阅水流。齐年殊钝惜，半世愧沉浮。为说支公在，题诗寄沃州。
过福缘庵赠一足禅师·其二
作者：宋琬
朝代：清
体裁：五言律诗

南州狮子座，藉甚一夔称。自任维摩疾，亲传惠远灯。广陵江上月，庐岳涧前冰。欲问无生理，支颐笑不应。
过米吉土斋中
作者：宋琬
朝代：清
体裁：七言律诗

请室频过鬓已苍，金鸡初下喜如狂。浣衣尽掬孤臣泪，剪韭重登君子堂。陶令菊花迷旧径，谢家珠树俨成行。微躯欲伴鸱夷老，且买纶竿共尔商。
过豁堂和尚有赠
作者：宋琬
朝代：清
体裁：七言律诗

木落南屏秋正初，绳床相向对芙蕖。阶前石是生公第，岸上舟为长史居。病起天花香自绕，夜凉柿叶老能书。浮生冉冉真堪笑，卧听钟声愧有馀。
过顾见山园林
作者：宋琬
朝代：清
体裁：七言律诗

我来三泖湖边住，苦忆江东顾野王。暂到竹林无鹤报，独怜苔径被云荒。坐看涧水穿疏槛，不放莺声出画廊。知尔京华逢上巳，高梁桥外正传觞。
过黄粱祠有感·其一
作者：宋琬
朝代：清
体裁：七言绝句

卢生醒后更何人，半为浮名误此身。欲向山中成小筑，醉乡长与梦乡邻。
过黄粱祠有感·其二
作者：宋琬
朝代：清
体裁：七言绝句

冉冉征途鬓欲丝，秋风下马拜荒祠。十年阅尽人间世，不待龟兹一枕时。
迎鹤诗
作者：宋琬
朝代：清
体裁：七言律诗

双鹤间关到海滨，玄裳缟袂为谁驯。辞家宁免伤羁旅，筑馆多应愧主人。舞向好风须尽态，餐分馀粒莫嫌贫。芜城旧有参军赋，对尔长吟一怆神。
追送艾石家兄赴蜀遇大风雨越日重九始霁登燕子矶作
作者：宋琬
朝代：清
体裁：七言律诗

渺渺孤帆指石城，峭寒风雨助江声。正愁欹枕佳辰过，才上危矶晓日生。断锁沈戈迷旧迹，浴凫飞鹭喜新晴。茱萸高会犹能及，蜀道青天万里行。
送东云雏二首·其一
作者：宋琬
朝代：清
体裁：七言律诗

摇落边榆客未归，故人衰白喜相依。知君郁郁方求禄，愧我劳劳欲息机。修竹堪思槐里醉，塞鸿初向柳城飞。东临碣石观沧海，缥缈天风一振衣。
送东云雏二首·其二
作者：宋琬
朝代：清
体裁：七言律诗

太华峰头未可攀，共君信宿白云间。别来频梦仙人掌，相见同悲客子颜。裘敝每难酤浊酒，书成真足副名山。折腰五斗从兹始，种秫栽花恐不閒。
送东云雏孝廉
作者：宋琬
朝代：清

羡尔能高卧，莲华峰下居。青袍双鬓老，黄叶二陵疏。已著《潜夫论》，还陈灾异书。故人京洛遍，问讯近何如。
送东云雏孝廉·其一
作者：宋琬
朝代：清
体裁：五言律诗

绝塞论文地，清秋送客归。长天驱马去，昨夜早鸿飞。药裹还家减，书邮过陇稀。承朋需射策，莫恋故山薇。
送东云雏孝廉·其二
作者：宋琬
朝代：清
体裁：五言律诗

羡尔能高卧，莲花峰下居。青袍双鬓老，黄叶二陵疏。已著《潜夫论》，还陈灾异书。故人京洛遍，问讯近何如。
送人还江东
作者：宋琬
朝代：清
体裁：七言绝句

泖上相逢鬓未华，羡君风骨带烟霞。扁舟归去山阴道，一路莺声到若耶。
送何葵如归里·其一
作者：宋琬
朝代：清
体裁：七言绝句

雨雪初停江上槎，短檠尊酒共思家。留君祇欲先归去，一路莺声落柳花。
送何葵如归里·其二
作者：宋琬
朝代：清
体裁：七言绝句

年年作客雁先还，才说归期鬓已斑。落日片帆天际远，那能相送鹤儿山。